title: Mefisto (sarjakuvahahmo)

text: Mefiston voimien tarkka taso on toistaiseksi melko tuntematon. Fyysistä voimakkuuttaan hän kykenee lisäämään maagisilla tavoilla tuntemattomille tasoille asti (luultavasti yli 100 tonnin nostokapasiteettiin). Mefiston todelliset voimat piilevätkin valtavissa myötäsyntyisissä maagisissa voimissa. Mefisto kykenee käyttämään maagista energiaansa monenlaisiin tarkoituksiin, kuten oman fyysisen voimansa lisäämiseen, levitaatioon, mystisiin energiaiskuihin, teleportaatioon, näkymättömyyteen, materian manipulointiin, koon muutoksiin, muodonmuutoksiin "jne".


title: Mefisto (sarjakuvahahmo)

text: Vaikuttaa siltä, ettei mikään teko ole Mefiston kykyjen yläpuolella kahta poikkeusta lukuun ottamatta: toisen olennon sielun taivuttaminen valtansa alle ilman tämän nimenomaista suostumusta ja telepatia. Mefiston voimat ovat myös sidoksissa hänen omaan ulottuvuuteensa, josta poistuminen heikentää häntä ajan myötä. Siksi Mefisto käyttää usein demonisia apureitaan.


title: Mefisto (sarjakuvahahmo)

text: Mefistolla on myös tiettyjä voimia, joiden avulla hän kykenee vangitsemaan äskettäin kuolleiden olentojen astraaliruumiita. Mefistolla ei kuitenkaan ole valtaa kaikkiin kuolleiden sieluihin. Siksi ei myöskään tiedetä, mitä ehtoja vaaditaan täyttyväksi, ennen kuin Mefisto saa sielut haltuunsa ja pystyy manipuloimaan niitä. On luultavaa, että sielun varastamiseen tarvitaan ainakin kyseisen olennon suostumus asialle.


title: Mefisto (sarjakuvahahmo)

text: Ei myöskään tiedetä, miten ihminen voi päästä vapaaksi Mefiston kanssa tehdystä sopimuksesta (vaikka Johnny Blaze näin tekikin) eikä myöskään sitä, voiko Mefisto pidätellä kaappaamiaan sielujaan ikuisesti. Saattaa myös olla, että Mefisto ruokkii itseään sielujen psyykkisellä energialla kuten toiset demonit tekevät. Omassa ulottuvuudessaan Mefisto kykenee ilmeisesti puhtaan voiman kautta vangitsemaan sieluja, jotka ovat sinne harhautuneet. Sellaisissa tapauksissa Mefisto ei tarvitse edes kyseisen olennon suostumusta. tämän vangitsemiseen.


title: Mefisto (sarjakuvahahmo)

text: Demonina Mefisto on kuolematon eikä tarvitse selvitääkseen ruokaa, juomaa, ilmaa tai unta. Mefiston keho vaikuttaa olevan koostunut jonkinlaisesta yliluonnollisesta aineesta joka on mittaamattomasti paljon kestävämpää kuin mitä ihmiskudos.


title: Mefisto (sarjakuvahahmo)

text: Mefistolla ei kovin montaa varsinaista vihollista ole. Ainoastaan Satannish ja Thog voidaan laskea varteenotettaviksi vastustajiksi.


title: Mefisto (sarjakuvahahmo)

text: "Ghost Rider – aaveajaja" -elokuvassa Mefistoa esittää näyttelijä Peter Fonda. Elokuva sai ensi-iltansa 2007. Elokuvassa Aaveajajaa esittää Nicolas Cage.


title: Eon (sarjakuvahahmo)

text: Eon on Marvel-kustantamon luoma sarjakuvahahmo, viisas ja vanha maailmankaikkeuden tasapainon vartija. Nykyään Eon on oletettavasti saanut surmansa.


title: Eon (sarjakuvahahmo)

text: Eon oli yksi Marvel-universumia kansoittavista kosmisista olennoista. Eon oli tunteva ja osittain abstrakti olento, joka oli miltei yhtä vanha kuin universumi itse. Eon oli yksi ensimmäisistä olennoista, jotka syntyivät alkuräjähdyksen jälkeen. Näin ollen Eon oli kuollessaan yli kahdeksan miljardia vuotta vanha. Eon väitti olevansa Ikuisuuden ja Äärettömyyden jälkeläinen.


title: Nils Schillmark

text: Nils Schillmark (26. kesäkuuta 1745 Skellefteå – 1804 Loviisa) oli Ruotsin Norlannista Suomeen muuttanut taidemaalari.


title: Nils Schillmark

text: Schillmarkin vanhempia ei tunneta. Hän oli Ruotsissa Per Fjellströmin oppilaana ja saapui Suomeen 1773 Viaporin eli Suomenlinnan rakennustyömaalle. Helsingissä hän maalasi muotokuvia upseereista ja porvareista, mutta muutti sieltä Loviisan kautta Heinolaan, jonne perustettiin 1776 Kymenkartanon läänin maaherran residenssi eli läänin hallintopaikka. Heinolassa Schillmark maalasi asetelmia sekä maisemia, etenkin jokimaisemia. Hänen töissään on nähtävissä Heinolan Jyrängönkoski ympäristöineen lähes luonnollisessa tilassa, ilman siltoja. Schillmark maalasi myös von Wright -veljesten töiden kaltaisia riista- ja kalasaalisasetelmia. Hänen maalaamistaan muotokuvista huomattavimpia lienee Porvoon piispaa Gabriel Forteliusta esittävä teos vuodelta 1782, samoin kuin loviisalaista kauppias G. Borgströmiä ja tämän vaimoa esittävä maalaus.


title: Nils Schillmark

text: Schillmarkin tuotantoa on ainakin Ateneumissa Helsingissä, Kansallismuseossa Helsingissä, Porvoon museossa Holmin talossa ja Heinolan kaupunginmuseossa, jossa on esillä runsaasti muutakin kustavilaisen ajan esineistöä ja tietoa. Schillmarkia pidetään Suomen ensimmäisenä maisemien kuvaajana ja Isak Wacklinin ohella yhtenä ensimmäisistä ammattimaisista taidemaalareista. Hänen töitään tunnetaan kaiken kaikkiaan noin 130 kappaletta.


title: Nils Schillmark

text: Schillmarkin puoliso vuodesta 1787 oli Anna Catharina Söderström (k. 1831), joka oli tykistönkonstaapeli Henrik Wahlbeckin leski.


title: UCWF

text: UCWF on Marvel-kustantamon luoma kuvitteellinen painiliiga, jossa supervoimaiset Marvel-universumin hahmot ottavat mittaa toisistaan kehässä. UCWF:n (eli (Unlimited Class Wrestling Frederationin) ensiesiintyminen tapahtui "The Thing"-lehden numerossa 28 (1985).


title: UCWF

text: Ed Garner, UCWF:n luoja ja omistaja halusi päästä eroon tavallisten ihmisten kansoittamasta painista. Ensimmäistä kertaa Garner perusti sarjan supervoimaisille painijoille, jotta nämä voisivat koetella taitojaan kehässä. Minimivaatimus oli nostaa yhden tonnin verran painoja ja vastustaa toisten supervoimaisten painijoiden järjestämä kestävyyskoe.


title: UCWF

text: Ensimmäinen erä painijoita hupeni pian kahteentoista jäseneen, mutta paljon enemmän odotti tilaisuutta saada kirjautua sisälle. Avajaisiltana Möykky paini D-Miestä vastaan (joka oli ainoa läheskään yhtä paljon nostanut painija karsinnoissa). Pian Möykky voitti D-Miehen ja nousi UCWF:n ensimmäiseksi mestariksi.


title: UCWF

text: UCWF osoittautui jymymenestykseksi ja yhä kuuluisampia supervoimaisia hahmoja alkoi esiintyä kehässä. Möykky oli oikeutetusti liigan tähti ja paini lukuisia Marvel-universumin kuuluisuuksia vastaan - erään kerran itse Tuonpuoleista vastaan. UCWF lisäsi myöhemmin myös naisille avoimen sarjan, joka lopulta johti UCWF:n ensimmäiseen sukupuolivapaaseen taistoon, jossa Taistelukirves heitti haasteen Möykylle (häviten kuitenkin).


title: UCWF

text: Möykky lähti myöhemmin UCWF:sta ja palasi Ihmenelosiin. Hänen lähtönsä aiheuttama hävikki katsojissa sai Garnerin tajuamaan miten suurin osa uusista kilpailijoista sai voimansa radioaktiivisen säteilyn tai kemiallisten myrkkyjen kautta. Garner sai selville myös, että mies nimeltään Power Broker oli laittomien voimanlisäysten takana. Kapteeni Amerikka ja Sharon Ventura kuitenkin saivat Brokerin oikeuden eteen.


title: UCWF

text: UCWF toiminee edelleenkin ja jatkaa supervoimaisten painijoiden houkuttelua riveihinsä.


title: Jeremy Sisto

text: Jeremy Merton Sisto (s. 6. lokakuuta 1974 Grass Valley, Kalifornia, Yhdysvallat) on yhdysvaltalainen näyttelijä, joka on tehnyt useita elokuva- ja televisiorooleja. Parhaiten hänet tunnetaan roolistaan Billy Chenowithina HBO:n sarjassa "Mullan alla". Hänen muistettavimpia elokuvaesiintymisiään ovat muun muassa "Clueless", "Suicide Kings - epätoivoinen salaliitto", "Kolmetoista" ja "Jesus". Hän on myös esiintynyt Twisted Sister -yhtyeen videossa ""We're Not Gonna Take It"".


title: Jeremy Sisto

text: Jermey Sisto syntyi Kaliforniassa, mutta kasvoi Chicagossa Illinoissa. Hänen vanhempansa ovat muusikko Richard Sisto ja näyttelijä Reedy Gibbs. Hänen vanhempi sisarensa, Meadow (myös näyttelijä), sai hänet kiinnostumaan näyttelemisestä. Kouluttauduttuaan Francis W. Parker Schoolissa ja UCLA:ssa hän ryhtyi näyttelemään päätoimisesti.


title: Jeremy Sisto

text: Sisto oli naimisissa näyttelijä Marisa Ryanin kanssa vuodet 1993–2002. Nykyään Sisto on naimisissa Addie Lanen kanssa. Heillä on yksi lapsi, tytär Charlie (s. kesäkuussa 2009).


title: Jeremy Sisto

text: Näyttelemisen lisäksi Sisto toimii myös kameran takana. Vuonna 1998 hän tuotti elokuvan Taken yhdessä ystävänsä Ethan Embryn kanssa. Lisäksi hän on tuottanut elokuvat "Three Women of Pain" ja "Paranoia 1.0". Huhtikuussa 2003 hän käynnisti oman tuotantoythtiönsä Dima Entertainmentin.


title: Suomen naisten jalkapallomaajoukkue

text: Suomen naisten jalkapallomaajoukkue edustaa Suomea kansainvälisissä naisten jalkapallon maajoukkuekilpailuissa. Se toimii Suomen Palloliiton alaisuudessa.


title: Suomen naisten jalkapallomaajoukkue

text: Suomen naisten maajoukkue selvisi EM-kilpailuihin ensimmäistä kertaa vuonna 2005. Tuloksena oli paikka välieriin, jossa Suomi hävisi mestaruuden voittaneelle Saksalle maalein 4–1. Koska pronssiottelua ei pelattu, Suomi sijoittui jaetulle kolmannelle sijalle yhdessä Ruotsin kanssa. UEFA myönsi vuoden 2009 EM-kisat Suomen järjestettäväksi, joten maajoukkue osallistui EM-lopputurnaukseen ilman karsintoja. Suomi voitti alkulohkonsa, mutta tie katkesi puolivälierätappioon Englantia vastaan.


title: Suomen naisten jalkapallomaajoukkue

text: Naisten maajoukkue on vuodesta 2003 ylläpidetyllä FIFA:n ranking-listalla ollut korkeimmillaan sijalla 14 syys–marraskuussa 2005. Suomi on kesäkuusta 2016 lähtien ollut rankingissa sijalla 28, joka on maajoukkueen kaikkien aikojen alhaisin sijoitus.


title: Suomen naisten jalkapallomaajoukkue

text: Palloliitto perusti naisten maajoukkueelle vuonna 2014 oman kunniakerhon, Helmet.


title: Suomen naisten jalkapallomaajoukkue

text: Naisjalkapallon viriäminen alkoi Euroopassa 1960-luvun lopulla. Ensimmäisinä Pohjoismaina Suomi, Ruotsi ja Tanska olivat mukana naisjalkapallon toiminnan aloittamisessa. Asenteet Suomessa olivat pitkään kielteisiä naisjalkapallolle, sillä lajia ei nähty soveliaana naisille. Ajatus oli vahva erityisesti miespelaajien ja -valmentajien keskuudessa.


title: Suomen naisten jalkapallomaajoukkue

text: Suomessa naisjalkapallon kilpailutoiminta alkoi 1971, ja pian tämän jälkeen Palloliitto päätti käynnistää myös Suomen naisten maajoukkueen toiminnan. Ensimmäistä maaottelua yritettiin järjestää jo 1972, mutta vastustajaa ei onnistuttu hankkimaan. Helmikuussa 1973 sovittiin ensimmäisestä maaottelusta Ruotsia vastaan. Maarianhaminassa 5. elokuuta 1973 pelattu ottelu päättyi maalittomaan tasapeliin. Maaottelua seurasi 1 540 katsojaa, ja se televisioitiin Anssi Kukkosen selostamana. Ensimmäisen maaotteluvoittonsa Suomi saavutti Ruotsia vastaan vuonna 1976 Kallhällissa käydyssä maaottelussa maalein 1–2. Ottelussa syntyi myös maajoukkueen ensimmäinen maali, jonka teki Soile Malm.


title: Suomen naisten jalkapallomaajoukkue

text: Maajoukkueen alkuvuosina maaotteluita pelattiin lähinnä muita Pohjoismaita vastaan. Tärkeimpänä maajoukkuetoiminnan kulmakivenä oli Pohjoismaiden-mestaruusturnaus, joka pelattiin ensimmäistä kertaa vuonna 1974. Valtaosa maajoukkueen kymmenen ensimmäisen vuoden otteluista oli juuri PM-turnauksen otteluita. Niiden lisäksi Suomi kohtasi yksittäisissä otteluissa Ruotsin ja 1979 järjestetyssä epävirallisessa Euroopan-mestaruusturnauksessa Englannin ja Sveitsin. PM-turnauksessa oli aluksi mukana Suomi, Ruotsi ja Tanska. Norja liittyi mukaan 1978. Parhaimmillaan Suomi ylsi turnauksessa toiseksi 1981. Viimeinen PM-turnaus pelattiin 1982, sillä pelimäärät lisääntyivät saman vuoden syksyllä alkaneiden Euroopan-mestaruuskisojen karsintojen takia.


title: Suomen naisten jalkapallomaajoukkue

text: Maajoukkuetta valmensi vuoteen 1977 asti Juhani Nirkkonen. Simo Syrjävaara toimi päävalmentajana muutaman ottelun ajan 1978, ja sen jälkeen vetovastuuseen astui Kaj Österberg.


title: Suomen naisten jalkapallomaajoukkue

text: Uefa järjesti ensimmäisen kerran Euroopan-mestaruuskilpailut 1982–1984. Suomi pelasi samassa alkulohkossa Ruotsin, Norjan ja Islannin kanssa. Suomi voitti ainoastaan Islannin ja sijoittui lohkossa kolmanneksi. Myöskään kaksissa seuraavissa EM-karsinnoissa Suomi ei menestynyt. Se jäi alkulohkonsa viimeiseksi sekä 1987 että 1989 EM-kisojen karsinnoissa, vaikka vuoden 1989 karsinnoissa alku oli lupaava, kun joukkue onnistui ottamaan pisteitä hallitsevalta mestarilta Norjalta tasapelillä ja vierasvoitolla. Lopulta Suomi jäi niukasti lohkon viimeiseksi. Karsintojen jälkeen 10 vuotta maajoukkuetta valmentanut Österberg vaihtui Jyrki Niemiseen.


title: Suomen naisten jalkapallomaajoukkue

text: Seuraavat EM-karsinnat Tanskan kisoihin 1991 toimivat samalla ensimmäisten maailmanmestaruuskilpailujen karsintoina. Suomi sijoittui uuden valmentajansa johdolla kolmanneksi neljän joukkueen alkulohkossa eikä päässyt kisoihin. EM-kisojen 1993 karsinnat alkoivat kohtuullisen hyvin, mutta lopulta Suomi jäi taas lohkon viimeiseksi Ranskan ja Tanskan jälkeen.


title: Suomen naisten jalkapallomaajoukkue

text: Syksyllä 1993 Nieminen väistyi ja Suomen uudeksi päävalmentajaksi tuli Nils Suomalainen. Hänen ensimmäiset karsintansa sujuivat hyvin: Suomi sijoittui karsintalohkossaan Norjan jälkeen toiseksi, mutta ei selviytynyt EM-kisoihin 1995. Suomalaisen kaudella vuonna 1994 käynnistyi myös kansainvälinen kutsuturnaus Algarve Cup, josta on tullut arvokisojen jälkeen merkittävin naisten turnaus. Suomi oli mukana jo ensimmäisessä turnauksessa, jossa se jäi kuudesta osallistujajoukkueesta viimeiseksi.


title: Suomen naisten jalkapallomaajoukkue

text: Keväällä 1996 kesken EM-karsintojen Nils Suomalainen jätti tehtävänsä ja tilalle astui Reima Kokko. Karsinnat päättyivät kolmanteen sijaan ja sitä kautta jatkokarsintaan, jossa Ranska löi Suomen selkeästi yhteismaalein 5–0. Vuoden 1999 maailmanmestaruuskisat olivat ensimmäiset, joihin järjestettiin erilliset karsinnat. Suomi pääsi ensi kertaa pelaamaan lohkossa, jossa ei ollut yhtään perinteisesti kovatasoista Pohjoismaata. Suomi pelasi karsinnoissa hyvin ja sijoittui lohkonsa toiseksi. Joukkue hävisi vain lohkon voittaneelle Italialle. Suomi pääsikin kaksiosaiseen jatkokarsintaan, jossa vastaan asettui Venäjä. Ensimmäisen ottelun Suomi hävisi vieraissa 2–1, mutta teki arvokkaan vierasmaalin. Kotiottelussa, ennätysyleisön edessä, Suomi siirtyi ensimmäisellä jaksolla 1–0-johtoon, mikä olisi riittänyt kisapaikkaan, mutta Venäjä tasoitti ja voitti lopulta pelin 2–1.


title: Suomen naisten jalkapallomaajoukkue

text: Myös seuraavissa, vuoden 2001 EM-kisojen, karsinnoissa Suomi eteni jatkokarsintaan oltuaan lohkossaan kolmas. Tällä kertaa oli Ruotsin vuoro romuttaa maajoukkueen unelma arvokisoista yhteismaalein 10–3. Tappion jälkeen Kokko lopetti päävalmentajana, ja hänen seuraajakseen valittiin Michael Käld.


title: Suomen naisten jalkapallomaajoukkue

text: Michael Käldin ensimmäiset arvokisakarsinnat 2003 MM-kisoihin eivät sujuneet hyvin, sillä Suomi voitti ainoastaan yhden pelaamistaan kuudesta ottelusta. 2005 EM-kisojen karsinnat alkoivat niin ikään hiukan vaisusti Suomen jäätyä kotitasapeliin Sveitsiä ja Italiaa vastaan sekä hävittyään Ruotsille vieraissa. Sen jälkeen Suomi ei kuitenkaan enää kokenut tappioita ja lopulta se sijoittui kolmanneksi viiden joukkueen lohkossa. Jatkokarsintaan vastaan arvottiin omassa lohkossaan toiseksi sijoittunut Venäjä. Kotiottelussaan Suomi kukisti Venäjän numeroin 1–0 ja ratkaisevassa 2. osaottelussa Venäjä kaatui Moskovassa 3–1.


title: Suomen naisten jalkapallomaajoukkue

text: Suomen lohkoon arvottiin isäntämaa Englanti, Ruotsi ja Tanska. Suomen ja koko turnauksen avausottelussa vastassa oli Englanti. EM-kisahistorian ennätysyleisön edessä Suomi joutui jo 0–2-tappiolle, mutta nousi vielä tasoihin vajaa minuutti ennen peliajan täyttymistä Anna-Kaisa Rantasen ja Laura Kalmarin maaleilla. Karen Carney iski kuitenkin lisäajalla Englannille voiton.


title: Suomen naisten jalkapallomaajoukkue

text: Toisessa ottelussa Suomi kohtasi Ruotsin. Ruotsi hallitsi peliä, mutta Suomi onnistui puolustuksessa ja ottelu päättyi tasan 0–0. Alkulohkon viimeisestä ottelusta Suomi tarvitsi voiton Tanskasta, jotta se pääsisi välieriin. Suomi taisteli itsensä avausjaksolla 2–0-johtoon, mutta Tanska kavensi hetki ennen taukoa. Toisella jaksolla Tanska painosti, mutta ei saanut maalia ja Suomi eteni välieriin.


title: Suomen naisten jalkapallomaajoukkue

text: Välierässä Suomea vastaan asettui Saksa. Saksa siirtyi pelin alkuminuuteilla 3–0-johtoon. Suomi ei enää toipunut ja lopulta Saksa voitti lukemin 4–1. Saksa voitti lopulta Euroopan-mestaruuden.


title: Suomen naisten jalkapallomaajoukkue

text: Maajoukkueen esitykset EM-kisoissa huomioitiin Vuoden urheilija -gaalassa palkitsemalla se vuoden joukkueena ja valmentaja Käld vuoden valmentajana. Menestyksen myötä naisten maajoukkue nousi myös Olympiakomitean tuen piiriin, minkä tavoitteena oli edistää sen pääsyä 2007 MM-kisoihin ja sitä kautta karsimaan Pekingin vuoden 2008 olympialaisiin pääsystä.


title: Suomen naisten jalkapallomaajoukkue

text:
Naisten maajoukkue pyrki jatkamaan menestystään vuoden 2007 maailmanmestaruuskisojen karsinnoissa tähtäimenään ensimmäinen MM-kisapaikka. Samaan karsintalohkoon tuli EM-kisoissa juuri kohdattu Tanska. Suomi aloitti karsinnat voitoilla Puolasta ja Belgiasta, mutta sen jälkeen kotikentällä tuli karvas tappio Espanjalle. Enempää tappioita Suomi ei kärsinyt ennen ratkaisevia kahta viimeistä ottelua Tanskaa vastaan. Kotiottelun Suomi voitti 2–1 ja sen myötä vieraspelistä riitti kisapaikkaan tasapeli. Tanska voitti kuitenkin ottelun 1–0 toisen jakson maalilla ja eteni kisoihin.
Euroopan-mestaruuskisojen menestyksen jälkeen Palloliitto päätti hakea vuoden 2009 EM-kisoja Suomeen. Kisoja haki myös Alankomaat, mutta heinäkuussa 2006 UEFA myönsi turnauksen Suomelle.


title: Suomen naisten jalkapallomaajoukkue

text: Suomi arvottiin kotikisoissaan samaan lohkoon Alankomaiden, Tanskan ja Ukrainan kanssa.


title: Suomen naisten jalkapallomaajoukkue

text: Suomen turnaus alkoi loistavasti. Avausottelussa Suomi voitti ennakkosuosikkina otteluun lähteneen Tanskan Maija Saaren maalilla 1–0 vaikka Tanska hallitsi varsinkin ottelun ensimmäistä jaksoa. Suomi varmisti alkulohkon voiton jo toisessa ottelussaan, kun se kaatoi Alankomaat 2–1 kahdella Laura Österberg Kalmarin osumalla. Alkulohkon merkityksettömässä päätösottelussa Suomi kärsi tappion Ukrainalle lukemin 0–1. Turussa pelatussa puolivälierässä Suomi sai vastaansa Englannin. Englanti siirtyi johtoon vartin pelin jälkeen eikä enää luopunut siitä. Lopulta se voitti ottelun 3–2 ja eteni lopulta aina finaaliin saakka.


title: Suomen naisten jalkapallomaajoukkue

text: EM-kisojen jälkeen useita kokeneita pelaajia kuten Anne Mäkinen, Sanna Valkonen ja Jessica Julin lopetti maajoukkueuransa. Myös Käldin sopimus päättyi kisoihin, mutta hän jatkoi päävalmentajana vuoden loppuun asti, sillä heti EM-kisojen jälkeen alkoivat karsinnat seuraaviin MM-kisoihin. Joulukuussa Käldin korvaajaksi palkattiin ruotsalainen Andrée Jeglertz, mutta sitä ennen Suomi aloitti karsinnat Käldin johdolla erinomaisesti voittamalla neljä ensimmäistä peliään. Jeglertzin alaisuudessa Suomi ylsi vierastasapeliin Italiaa vastaan ja voitti kotona Portugalin 4–1. Ratkaisevassa kotiottelussa tappiotonta Italiaa vastaan Suomi kuitenkin hävisi 1–3 ja menetti mahdollisuutensa lohkovoittoon, joka olisi oikeuttanut jatkokarsintaan.


title: Suomen naisten jalkapallomaajoukkue

text: EM-karsinnat alkoivat syksyllä 2011 6-0-voitolla Virosta, jota seurasi 2-2-tasapeli Valko-Venäjää vastaan. Maajoukkueessa jatkui edellisten MM-karsintojen trendi maajoukkueen rungon nuoretessa, kun maajoukkueen kapteeni Tiina Salmén ilmoitti peliuransa loppumisesta Valko-Venäjä-ottelun jälkeen.. Myös Laura Österberg Kalmari ilmoitti julkisuuteen keväällä 2012 peliuransa päättyneen.


title: Suomen naisten jalkapallomaajoukkue

text: Keväällä 2012 Suomi voitti Slovakian kahdesti. Ensin vieraissa 0-1 ja sen jälkeen kotona 2-0. Jälkimmäisessä Slovakia-ottelussa maajoukkueen tärkeimmäksi maalintekijäksi noussut Linda Sällström loukkasi polvensa ja hän oli polvivamman vuoksi pitkään sivussa maajoukkueen toiminnasta. Kesällä 2012 Suomi voitti ensin vieraissa Ukrainan maalein 1-2 ja sen jälkeen Valko-Venäjän kotona 4-0.


title: Suomen naisten jalkapallomaajoukkue

text: Paikka vuoden 2013 EM-lopputurnaukseen sinetöityi syyskuussa pelatussa toiseksi viimeisessä ottelussa Tallinnassa Viroa vastaan, jonka Suomi voitti 0-5 ja varmisti näin lohkovoiton itselleen. Suomi kärsi karsintojen ainoan tappionsa neljä päivää Viro-voiton jälkeen merkityksettömässä päätösottelussa Ukrainaa vastaan maalein 1-2.


title: Suomen naisten jalkapallomaajoukkue

text: Suomi aloitti valmistautumisensa vuoden 2013 Ruotsin EM-kisoihin heti vuoden alussa. Hyökkääjä Linda Sällström palasi maajoukkueen vahvuuteen tammikuussa pelaten puolikkaan harjoitusottelun, mutta loukkasi leikatun polvensa jo maaliskuun alussa Cyprus Cupin ensimmäisissä harjoituksissa ja näin ollen maajoukkue koki kovan kolauksen Sällströmin jouduttua jättämään EM-kisat väliin. Lisää huonoja uutisia Suomi sai kesäkuun alussa, kun myös maajoukkueen kapteeni Maija Saari loukkasi polvensa ja hänkin joutui jäämään sivuun EM-lopputurnauksesta.


title: Suomen naisten jalkapallomaajoukkue

text: Suomi joutui kovatasoiseen A-lohkoon, jossa pelasivat Ruotsi, Italia, Tanska ja Suomi. Suomi pelasi kaksi tasapeliä ja jäi lohkonsa viimeiseksi.


title: Suomen naisten jalkapallomaajoukkue

text: Suomi on kesäkuuhun 2016 mennessä voittanut karsinnoissa Montenegron ensin 17. syyskuuta 2015 Turussa 2-0 (1-0) ja vieraissa 12. huhtikuuta 2016 Petrovacissa 7-1 (3-1), voittanut Irlannin 21. syyskuuta 2015 vieraissa Dublinissa 2-0 (1-0) ja 3. kesäkuuta 2016 Valkeakoskella 4-1 (2-0), hävinnyt 27. lokakuuta 2015 Espanjalle Helsingissä 1-2 (1-2) ja pelannut 7. kesäkuuta 2016 Helsingissä tasan 0-0 Portugalin kanssa. Joukkueella on 13 pistettä ollen lohkossaan toisena Espanjan jälkeen. Lohkovoittaja ja kuusi parasta kakkosta menevät suoraan kisoihin. Loput kaksi lohkokakkosta pelaavat jatkokarsinnan pääsystä kisoihin. Jäljellä ovat vielä ottelut Portugalia vastaan vieraissa 16. syyskuuta 2016 ja vieraissa 20. syyskuuta 2016 Espanjaa vastaan. Suomella on hyvät mahdollisuudet selvitä kisoihin.


title: Suomen naisten jalkapallomaajoukkue

text: Naisten maajoukkueella ei ole vakituista kotikenttää. Maaotteluita on sen sijaan pelattu eri kentillä ympäri Suomea. Ensimmäiset kotiottelut pelattiin Maarianhaminassa ja sen jälkeen pelejä on pelattu yhteensä 26 eri paikkakunnalla. Eniten maaotteluita on pelattu pääkaupunkiseudulla eli Helsingissä, Espoossa ja Vantaalla. Pääkaupunkiseudun ulkopuolella eniten maaotteluita on ollut Pietarsaaressa, Turussa ja Tampereella.


title: Suomen naisten jalkapallomaajoukkue

text: Maajoukkueen otteluista suuri osa on pelattu Suomen ulkopuolella (vuoden 2009 loppuun mennessä noin 70 prosenttia). 1970-luvulla maaotteluita pelattiin pääasiassa PM-turnauksessa, jonka emännyys kiersi Pohjoismaiden välillä ja näin ollen Suomessa pelattiin vain kolmen tai neljän vuoden välein. 1990-luvulta lähtien taas merkittävä osa Suomen arvokisakarsintojen ulkopuolisista peleistä on tullut vuosittaisesta Algarve Cupista Portugalissa. Eniten vierasotteluita on pelattu Algarve Cupin pelipaikkakunnilla Lagosissa (13), Olhãossa (8) ja Portimãossa (7). Talvesta 2012 lähtien Suomi on vuosittain osallistunut Algarve Cupin sijaan Kyproksella pidettävään Cyprus Cupiin.


title: Suomen naisten jalkapallomaajoukkue

text: Maajoukkueen alkuaikoina 1970-luvulla ja 1980-luvun alussa kotiotteluiden yleisömäärät vaihtelivat tuhannen katsojan molemmin puolin. Maajoukkueen ensimmäisessä ottelussa katsojia oli 1 540, jonka yli päästiin vasta yli 10 vuotta myöhemmin. Elokuussa 1985 Porissa pelatussa Suomen ja Belgian välisessä ottelussa oli katsojia 2 352. 1980-luvun keskivaiheilla maaotteluissa kävi normaalisti 1 000 – 2 000 katsojaa. 1990-luvulla maajoukkueen yleisömäärät lähes romahtivat. Vain harvoin päästiin yli 1 000 katsojan kunnes Suomen hyvä menestys MM-karsinnoissa veti jatkokarsintaotteluun Olympiastadionille 3 326 katsojaa lokakuussa 1998. 2000-luvulla yleisömäärä naisten maajoukkueen otteluissa on tasaisesti kasvanut ja 2005 EM-kisojen jälkeen katsojakeskiarvo on noussut yli kolmen tuhannen. Maajoukkueen yleisöennätys kotikentällä oli ennen vuoden 2009 EM-kisoja 5 892 katsojaa Olympiastadionilla 30. lokakuuta 2005 pelatusta MM-karsintaottelusta Espanjaa vastaan. Ennätys rikkoutui odotetusti kisojen avausottelussa Tanskaa vastaan, kun ottelua seurasi 16 324 katsojaa. Kotikisoissa Suomen otteluissa oli yleisöä keskimäärin 12 355.


title: Suomen naisten jalkapallomaajoukkue

text: Mediassa naisjalkapallon ja naisten maajoukkueen näkyvyys on ollut alun uutuudenviehätyksen jälkeen suhteellisen vähäistä. Vuonna 2002 naisten maajoukkueen otteluita alettiin näyttää säännöllisesti televisiossa, kun Palloliitto solmi televisiointisopimuksen YLEn kanssa. Vasta 2005 EM-kisat todella herättivät kiinnostusta. Televisiossa maajoukkueen näkyvyys kasvoi vuonna 2005 15-kertaiseksi ja lehdistössä 20-kertaiseksi verrattuna vuoteen 2003. Televisiossa EM-kisojen välierää katsoi 405 000 katsojaa ja ottelu oli kanavallaan viikon kahdeksanneksi katsotuin lähetys. Suomen järjestämissä 2009 EM-kilpailuissa maajoukkueen otteluita seurasi televisiosta keskimäärin yli 300 000 katsojaa.


title: Suomen naisten jalkapallomaajoukkue

text: Naisten jalkapallomaajoukkueen tunnusvärit ovat sininen ja valkoinen. Nykyään maajoukkue käyttää ensisijaisena asunaan valkoista pelipaitaa, jossa on sininen raita oikeassa kyljessä, ja sinisiä pelihousuja. Toissijainen peliasu on puolestaan sininen pelipaita valkoisella raidalla ja valkoiset pelihousut.


title: Suomen naisten jalkapallomaajoukkue

text: Suomen jalkapallomaajoukkueiden yhteisesti käyttämä nykyinen tunnus lanseerattiin vuoden 2009 alussa, jolloin sen ottivat ensimmäisenä käyttöön naisten maajoukkue ja alle 21-vuotiaiden maajoukkue. Tunnus on kolmikantaisessa kilvessä oleva Suomen lippu, jonka päällä lukee ”Suomi”.


title: Suomen naisten jalkapallomaajoukkue

text: Lokakuussa 2017 pelattuun vuoden 2019 MM-karsintojen Suomen avausotteluun Serbiaa vastaan valitut pelaajat. Ottelumäärät päivitetty 3.12.2017 mukaisiksi.


title: Suomen naisten jalkapallomaajoukkue

text:
Naisten maajoukkueen päävalmentajana aloitti syksyllä 2017 ruotsalainen Anna Signeul. Häntä ennen Suomella on ollut kahdeksan eri päävalmentajaa:
"Selite: O – Ottelut, V – Voitot, T – Tasapelit, H – Häviöt"


title: Suomen naisten jalkapallomaajoukkue

text: Laura Österberg Kalmari on sekä eniten maaotteluita pelannut että eniten maaleja tehnyt pelaaja naisten maajoukkueessa. Hän sijoittuu 130 ottelullaan eniten maaotteluita pelanneiden listalla sijalle 68. Ensimmäisenä suomalaisena naisena sataan maaotteluun ylsi Anne Mäkinen maaliskuussa 2006.


title: Giorgio Chiellini

text: Giorgio Chiellini (s. 14. elokuuta 1984 Pisa, Italia) on italialainen jalkapalloilija, pelipaikaltaan keskuspuolustaja, mutta on alkuvuosinaan pelannut myös vasenta laitapakkia. Chiellini edustaa torinolaista Juventusta. Lisäksi hän kuuluu Italian maajoukkueen vakiopelaajiin. Chiellini tunnetaan kentällä kovista, mutta reiluista otteistaan, joiden ansiosta hän on Juventus-fanien suuressa suosiossa.


title: Giorgio Chiellini

text: Chiellinin vanhemmat ovat Fabio ja Lucia, hän on yksi perheen neljästä sisaruksesta; kaksoisveli Claudion, Fabion ja sisko Lucian lisäksi. Giorgio aloitti jalkapallon pelaamisen 6 vuoden ikäisenä Livornon joukkueessa. Aluksi hän oli keskikentän pelaaja, mutta kasvaessaan hän siirtyi vasemmaksi laitapuolustajaksi, josta sittemmin kasvoi nykyiseen rooliinsa keskuspuolustajaksi.


title: Giorgio Chiellini

text: Chiellini liittyi Italian mahtiseura Juventukseen kesällä 2004 6,5 M€. Hänet myytiin kuitenkin yhteisomistukseen firenzeläiseen Fiorentinaan 3,5 M€. "Violassa" hän pelasi kauden 2004–2005


title: Giorgio Chiellini

text: Loistavan Fiorentinassa vietetyn kauden jälkeen Juventus hankki Chiellinin takaisin riveihinsä 4,3M€ saaden pelaajan täydet omistusoikeudet itselleen. Paluustaan lähtien Chiellini on ollut Juven avainpelaajia. Kaudella 2007–2008 Chiellinin todellinen läpimurto tapahtui Juvessa, kuin myös Italian maajoukkueessa. Suurin kiitos siitä kuuluu hänen valmentajalleen Claudio Ranierille, joka siirsi hänet lopullisesti vasemman puolustajan tontilta keskuspuolustajaksi. Yksi tuon kauden kohokohdista oli Chiellinin valitseminen ottelun parhaaksi pelaajaksi Juven verivihollista Interiä vastaan 4.11 käydyssä kamppailussa. Itse pelissä hän "pimensi" totaalisesti ex-Juve- hyökkääjä Zlatan Ibrahimovićin, joka ei todellakaan nauti suuresta suosiosta Juve-fanien silmissä. Chiellinin loistavat otteet edesauttoivat häntä pidentämään sopimustaan Juven kanssa, uusi sopimus ulottuu vuoteen 2011.


title: Giorgio Chiellini

text: 17. elokuuta 2008 Chiellini loukkasi pahoin polvensa "Trofeo Luigi Berlusconi" -turnauksen ottelussa Milania vastaan. Pahimmassa tapauksessa Chiellinin arvioitiin olevan poissa peräti 6 kuukautta, mutta kaikkien yllätykseksi hän palasi jo kauden toiseen Serie A otteluun Udineseä vastaan. Näin ollen hän menetti vain kauden ensimmäisen sarjapelin Fiorentinaa vastaan. Chiellini oli myös kentällä Juven tehdessä voitokkaan paluun sarjoista kovimpaan, mestarien liigaan Pietarilaista Zenitiä vastaan, peli päättyi 1-0.


title: Giorgio Chiellini

text: Chiellini voitti U-19 Euroopan-mestaruuden 2003 ja oli myös mukana Italian pronssia voittaneessa joukkueessa Ateenan olympialaisissa. Hänet nimettiin myös UEFA:n tähdistöjoukkueeseen U-21 Euroopan-mestaruuskisoissa 2007.


title: Giorgio Chiellini

text: A-maajoukkuedebyyttinsä Chiellini teki Suomea vastaan marraskuussa 2004, siitä lähtien hän on ollut maajoukkueen vakiopelaajia. Ensimmäisen maaottelumaalinsa Giorgio teki Färsaaria vastaan käydyssä Euro-2008 karsintapelissä 21. marraskuuta 2007. Chiellini valittiinkin lopulliseen ryhmään vuoden 2008 EM-kisoihin, jotka käytiin Sveitsissä ja Itävallassa. Chiellinin urakka kisoissa ei alkanut saumattomasti, sillä hän törmäsi Italian ykköspuolustajaan Fabio Cannavaroon joukkueen harjoituksissa ennen kisoja. Italia joutui aloittamaan kisat ilman joukkueen kapteenia Cannavaroa. Cannavaron tilalla nähtiin ensimmäisessä ottelussa silloin Palermossa pelaava Andrea Barzagli parinaan Marco Materazzi. Italia hävisi ottelun peräti 0-3 ja puolustuspäätä oli muokattava rajusti tulevaan Romania-otteluun. Chiellini sai nyt tilaisuutensa näyttää kyntesä arvokisoissa. Hyvin hän pelasikin, sillä hän otti paikkansa puolustuksessa yhdessä Christian Panuccin kanssa. Chiellini pelasi myös Italian kahdessa seuraavassa pelissä Ranskaa, sekä sittemmin koko kisojen voittanutta Espanjaa vastaan. Espanjalle Italia hävisi pudotuspelien ensimmäisellä kierroksella, vasta rangaistuspotkukisassa.


title: Giorgio Chiellini

text: Viimeistään EM-kisojen jälkeen kaikki jalkapalloa seuraavat tunsivat Giorgio Chiellinin. Häntä voitiinkin pitää jo 24 vuoden ikäisenä yhtenä maailman parhaista puolustajista.


title: Giorgio Chiellini

text: Jalkapallon maailmanmestaruuskisoissa vuonna 2014 italialainen Chiellini joutui uruguaylaisen Luis Suárezin uhriksi kun tämä puraisi Chielliniä.


title: Giorgio Chiellini

text: Marraskuussa 2018 Chiellinistä tuli seitsemäs italialainen sata maaottelua pelannut mies. Hän pelasi sadannen maaottelunsa päivälleen 14 vuotta ensimmäisensä jälkeen.


title: Marco Marchionni

text: Marco Marchionni (s. 22. heinäkuuta 1980, Monterotondo, Italia) on italialainen jalkapalloilija, pelipaikaltaan keskikenttäpelaaja.


title: Marco Marchionni

text: Marchionni edustaa tällä hetkellä Serie A:n Juventusta. Hän on edustanut urallaan myös Empolia, Parmaa ja Piacenzaa.


title: Marco Marchionni

text: Marchionni on pelannut myös Italian maajoukkueessa.


title: Rodrigo Palacio

text: Rodrigo Sebastián Palacio (s. 5. helmikuuta 1982 Bahía Blanca, Argentiina) on argentiinalainen jalkapalloilija, pelipaikaltaan hyökkääjä.


title: Rodrigo Palacio

text: Palacio on edustanut muun muassa Italian Serie A:n Internazionalea. Kotimaassaan hän on edustanut Huracán de Tres Arroyosia , Banfieldia ja Boca Juniorsia.


title: Rodrigo Palacio

text: Palacio on pelannut Argentiinan maajoukkueessa. Hän kuului Argentiinan joukkueeseen vuoden 2006 MM-kisoissa, joissa hän pääsi kentälle vain ensimmäisessä alkulohko-ottelussa vaihtopelaajana.


title: Mefisto

text: Mefisto tai Mephisto voi tarkoittaa ainakin seuraavia:


title: Super Princess Peach

text: Super Princess Peach (スーパープリンセスピーチ Sūpā Purinsesu Pīchi) on Nintendo DSlle julkaistu kaksiulotteinen tasohyppelypeli. Peli sijoittuu Mario-pelisarjasta tuttuun sienivaltakuntaan ja sen päähenkilönä toimii Prinsessa Peach.


title: Super Princess Peach

text: Mario, Luigi ja joukko toadeja ovat joutuneet lumouksen alle. Prinsessa Peach yrittää pelastaa ystävänsä käyttämällä neljää tunteisiin perustuvaa voimaa: iloa, rauhallisuutta, raivoa ja surua. Tunteet esitetään neljään osaan jaetulla Nintendo DS:n kosketusnäytöllä. Tunnetta koskettamalla kyseinen voima aktivoituu mahdollistaen vihollisia vastaan taistelemisen tai ongelmien ratkaisemisen. Voimien käyttäminen laskee tunnemittarin pisteitä.


title: Super Princess Peach

text: Super Princess Peachissa on monenlaisia eri maita, joissa pelitaso vaihtuu aina jonkun verran vaikeammaksi. Yhdessä maassa on kuusi kenttää, ja jokaisesta kentästä on saatava tähti, ja tähden saamiseksi on pelastettava kaikista kuudesta kentästä kolme toadia. Kun kaikissa kuudessa kentässä on tähdet, saa vastaansa välivastuksen. Melkein jokaisessa maassa on myös vedenalainen taso, jossa Perry-sateenvarjo muuttuu sukellusveneeksi, ja köysirata, jossa Perry on kori, jossa Peach istuu.


title: Super Princess Peach

text: Itse pääpelin lisäksi pelissä on myös palapelejä, joiden paloja voi joko ostaa pelin shopista tai etsimällä niitä kentistä. Palapelissä on tarkoitus tehdä omia ennätyksiä, eli koittaa kasata ne nopeammin kuin edellisellä kerralla. Pelissä on myös mini-pelejä, joita voi kerätä etsimällä hohtavia palloja, joissa lukee "minigame"). Lisäksi pelissä on vielä shop, extra ja musiikki-huone. Musiikki-huoneessa voi kuunnella pelin hauskoja musiikkeja (Musiikkia voi kerätä etsimällä nuotteja). Shopista voi ostaa Perry- sateenvarjolle lisätoimintoja, palapelin paloja, musiikkia yms. (Shopin löydät pelin oikeasta yläkulmasta) Pelissä on myös extra, jossa arvaillaan Perryn unia, jotka tapahtuivat oikeasti, kun hän oli vielä ihminen.


title: Super Princess Peach

text: Pelit-lehti (pisteet 81/100) luonnehti peliä helpoksi, mutta vaihtelevaksi.


title: Fiqh

text: Fiqh ( 'ymmärrys') on islamilaisen šaria-lain tulkintaa. Se koostuu lain asiantuntijoiden päätöksistä muslimien elämään vaikuttavista asioista. Fiqh tarkoittaa myös tapaa, jolla islamilaista lakia johdetaan ensisijaisista lähteistä, kuten koraanista ja sunnasta, sekä toissijaisista lähteistä.


title: Fiqh

text: Islamilaisessa perinteessä šariaa pidetään varsinaisena jumalallisena lakina ja fiqh on sen inhimillinen tulkinta. Fiqhin piiriin kuuluu muun muassa uskonnollista elämää, sopimusoikeutta, rikosoikeutta ja perheoikeutta käsittelevät lait. "Usul al-fiqh" (fiqhin perusteet) sisältää laintulkinnan menetelmät ja lähteen, josta laki on johdettu: "nass" (kirjalliset lähteet), aql (päättely) tai "ijma" (uskovien konsensus). Siinä myös määritellään onko lain käsittelemä kysymys pakollinen, suositeltava, sallittu, neutraali, vältettävä vai kielletty.


title: Fiqh

text: Islamilaisten lakikoulukuntien välillä vallitsee yleinen yksimielisyys "usul al-fiqhin" pääperiaatteista, mutta eroja esiintyy tiettyjen tekstilähteiden ja menetelmien hyväksyttävyydestä. 1700-luvun islamilaiset uudistusliikeet korostivat tekstilähteiden merkitystä ja hylkäsivät konsensuksen lainjohtoperiaatteena, koska katsoivat sen olleen lain vähäisen kehittymisen syynä.


title: Fiqh

text: Suurin osa islamilaisista maista on ottanut käyttöön sekulaarit perustuslait, ja fiqhiä sovelletaan yleensä enää vain perheoikeudellisissa kysymyksissä.


title: Toad

text: Toad on yleinen nimitys Nintendon Mario-peleissä esiintyvistä sieni-ihmisistä, jotka tunnetaan myös nimellä "Mushroom People". Toadit asuvat sienivaltakunnassa, jota johtaa prinsessa Peach. Ne ovat prinsessa Peachin palvelijoita ja kunnostavat myös linnaa. Toadeilla on sininen, kultareunainen liivi, ruskeat kengät ja valkoinen "vaippa". Heillä on päässään sienenmuotoinen puna-valkoinen hattu. Jos Toad ottaa sienihattunsa pois, alta paljastuu kalju pää, jossa törröttää kaksi hiusta.


title: Toad

text: Toadit ovat yleensä erivärisiä, mutta esimerkiksi pelissä "" katsomo on täynnä samanvärisiä toadeja. Yoshi-nimityksen tavoin Toad-nimellä tarkoitetaan sekä koko olentojen joukkoa että tiettyä, punalakkista Toadia. Viisi Toadia muodostaa tunnetuimpien Toadien ryhmän, Toad Brigaden. Ryhmään kuuluvat Red Toad, ryhmän johtaja, Blue Toad, joka on viisain Toad, postilähetti Purple Toad, Green Toad, joka on kaivaja ja unelias Yellow Toad. Toad Brigaden jäsenet ovat Prinsessa Peachin kuninkaallisia vartijoita ja he auttavat tarvittaessa myös Marioa.


title: Toad

text: Toad esiintyi ensimmäisen kerran pelissä "Super Mario Bros." ja ensimmäinen pelattava Toad-hahmo oli pelissä "Super Mario Bros. 2". Toadit esiintyvät melkein kaikissa Mario-tasohyppelypeleissä sekä "Mario Kart" -pelisarjan kaikissa peleissä.


title: Toad

text: Toadeja on todella paljon pelissä "Super Mario 64". Ne ovat kaikki prinsessa Peachin linnassa ja antavat Mariolle neuvoja. On olemassa myös tyttötoad nimeltä Toadette ja vanhus Toadsworth, joka esiintyy muutamissa peleissä. "Paper Mario" -pelissä on monia tyttötoadeja, esimerkisi Tayce T. ja Minth T.


title: Toad

text:
Eniten toadeja on Nintendon uudessa kännykkäpelissä, Super Mario Runissa, jossa Sienivaltakunta on raunioitunut Bowserin hyökkäyksessä, ja pelaajan täytyy rakentaa sinne toad-taloja ja siten kunnostaa Sienivaltakunta.
Pelaajat voivat myös "juosta kilpaa" tavallisen yksinpelin sijasta. Voittaja saa osan häviäjän toadeista.


title: Toad

text: Useimmissa Mario-seikkailupeleissä on Toad-taloja, joista saa jonkin esineen. Niiden ensiesiintyminen oli pelissä "Super Mario Bros. 3", jossa niiden sisällä oli kolme arkkua. Mario pystyi avaamaan yhden näistä arkuista, jolloin hän sai sen sisältämän esineen. "New Super Mario Bros." -peleissä on useita erilaisia Toad-taloja.


title: Toad

text: "New Super Mario Bros." on saatavilla Wiille sekä Nintendolle. Siinä hahmoina käytetään Toadeja Marioa sekä Luigia. Toadeja on myös Bros-pelin eri kentissä ilman Toad-hahmoa.


title: Alusvaate

text:
Alusvaate on muiden vaatteiden alla käytetty vaate, joka yleensä on kosketuksessa kantajansa ihon kanssa. Jotkin vaatteet, kuten t-paita, soveltuvat käytettäväksi sekä alus- että päällysvaatteena.
Alusvaatteiden tehtäviä ovat:


title: Alusvaate

text: Alusvaatteisiin kuuluvat alushousut ja aluspaidat sekä naisilla lisäksi alushameet, bodyt ja teddyt. Body on naisten tiukka, yksiosainen alusvaate, joka ulottuu housuosasta yläosan olkaimiin. Teddy on yksiosainen, väljä alusasu, jossa myös on housu- ja paitaosa yhdessä.


title: Alusvaate

text: Joidenkin uskontojen, kuten juutalaisuuden ja mormonismin, perinteeseen kuuluu erityisten alusvaatteiden kantaminen.


title: Alusvaate

text: Stringit ovat sekä naisten että miesten käyttämä alus- ja uimahousumalli. Se on pieni, kankainen tai nahkainen vaatekappale, jossa olennaista on jalkojen, yleensä pakaroiden, välistä kulkeva narumaisen ohut osa, joka on kiinni lanteiden ympäri kulkevassa osassa. Stringien etuna on muun muassa saumojen näkymättömyys housujen läpi sekä vähäisempi hiostavuus, kun kangasta on vähemmän kuin perinteisimmissä malleissa.


title: Alusvaate

text: Krinoliini on naisten alusvaate, jota käytettiin erityisesti biedermeier- ja viktoriaanisella kaudella, noin vuosina 1830–1870. Krinoliini on alushame, jota käytettiin hameen levittämiseksi kellomaiseksi. Varhaisimmat krinoliinit valmistettiin paksusta jouhikankaasta (krin-jouhi ja linen-palttina) , 1850-luvulla keksittiin metallisilla vanteilla tuettu krinoliini. Krinoliinin koko vaihteli muodin mukaan. Se oli suurimmillaan 1860-luvun alussa, minkä jälkeen se alkoi pienentyä ja hameen painopiste siirtyi taakse ja alettiin käyttää ns. turnyyriä.


title: Alusvaate

text: T-paita on yleensä napiton, kaulukseton ja taskuton paita, jossa on lyhyet hihat ja pyöreä kaula-aukko. T-paidan nimen alkuperä on epäselvä.


title: Alusvaate

text: T-paitoja käytettiin alun perin aluspaitoina, mutta nykyään niitä käytetään tavallisesti myös ylävartalon ainoana asusteena (lukuun ottamatta naisia, jotka yleensä käyttävät rintaliivejä paidan alla). T-paitoja on useita eri malleja sekä miehille että naisille ja eri ikäryhmille. T-paidat on usein koristeltu erilaisilla teksteillä tai kuvilla.


title: Alusvaate

text: Rintaliivit ovat rintoja tukeva naisten alusvaate. Rintaliivit muistuttavat bikinien yläosaa, mutta bikineissä se on osa uimapukua eikä niitä kutsuta rintaliiveiksi.


title: Alusvaate

text: Bokserit ovat miesten alusvaatemalli, jossa on perinteisten alushousujen lisäksi lyhyet lahkeet.


title: Alusvaate

text: Sortsit tai shortsit ovat vaate, jota sekä miehet että naiset käyttävät lantion alueen ja reisien yläosan peittämiseen. Joidenkin sortsien lahkeet ulottuvat pohkeiden puoliväliin asti, mutta shortsit eivät kuitenkaan peitä jalan koko pituutta.


title: Alusvaate

text:
Alusasu on kerrospukeutumisen kivijalka. Mikäli kantaja valitsee alusasunsa väärin, ei sen päälle puettavat väli- ja kuorikerros auta asiaa. Alusasuksi sopii parhaiten luonnonkuitu: villa, silkkivilla, silkki tai puuvilla.Lämmittävän ja hengittävän alusasun päälle puetaan lisäkerroksia tarpeen mukaan suojaamaan tuulelta ja sateelta, ja talvella lämmin toppa- tai untuvakerros.Monta ohutta kerrosta lämmittää paremmin kuin yksi paksu.
Hyvä alusasu toimii toisen ihon tavoin ja edistää lämmön kulkua molempiin suuntiin.


title: Alusvaate

text: Suomessa on pitkä historia alusasujen valmistamisessa, ja suomalaisia alusasuja myydään ja markkinoidaan maailmanlaajuisesti siellä missä sään takia tarvetta on.


title: Sienivaltakunta

text: Sienivaltakunta (japaniksi "Kinoko Ōkoku") on osa Nintendon "Mario"-pelisarjan pelien tapahtumapaikkana toimivasta fantasiamaailmasta. Sienivaltakunta on monarkia, jonka johtajana toimii useimmiten prinsessa Peach. Valtakunnan asukkaat ovat toadeja, sieni-ihmisiä, vaikka Peach onkin ihminen. Sienivaltakunta joutuu usein vihollisuuksiin Koopien valtakunnan ja sen johtajan Bowserin kanssa.


title: Lárnaka

text: Lárnaka () on kaupunki ja kunta (Δήμος Λάρνακας, "Dímos Lárnakas") Lárnakan alueella Kyproksen tasavallassa Kyproksen saarella. Se on alueensa hallinnollinen keskus. Kaupungin väkiluku on (2011) ja koko kaupunkialueen väkiluku noin (2016).


title: Lárnaka

text: Lárnaka on Kyproksen neljänneksi suurin kaupunki. Se on saaren tärkeimpiä satamia Limassolin ohella ja merkittävä turistikohde. Kaupungin lähellä sijaitsee Kyproksen tärkein lentokenttä, Lárnakan kansainvälinen lentoasema.


title: Lárnaka

text: Lárnaka sijaitsee Kyproksen kaakkoisrannikolla. Etäisyys Lárnakasta pääkaupunki Nikosiaan on noin 45 kilometriä, Famagustaan noin 43 kilometriä, Limassoliin noin 67 kilometriä ja Páfokseen noin 132 kilometriä. Kaupungin eteläpuolella sijaitsee suuri suolajärvi, Lárnakan suolajärvi. Lentoasema sijaitsee kaupungista nähtynä suolajärven toisella puolella, noin neljän kilometrin päässä keskustasta.


title: Lárnaka

text: Lárnakan seudulta on löydetty merkkejä ihmisasutuksesta jo paleoliittisen kauden lopulla noin 10000–8200 eaa., ja pysyvästä asutuksesta viimeistään neoliittisella kaudella 8200–3900 eaa. Pronssikaudella noin 2500–1050 eaa. paikka toimi satamana, jonka kautta vietiin Kyproksen tunnettua kuparia.


title: Lárnaka

text: Antiikin aikana nykyisen Lárnakan paikalla sijaitsi Kitionin kaupunki. Sen perustivat myöhäisellä pronssikaudella eli mykeneläisellä kaudella 1200-luvulla eaa. Kreikasta tulleet siirtokuntalaiset. Myöhemmin 800-luvulta eaa. lähtien Kition oli saaren tärkeimpiä foinikialaisia siirtokuntia. Kaupunki säilyi pitkään kreikkalais-foinikialaisena, mutta hellenisoitui ajan kuluessa. Sen tunnetuin asukas lienee stoalaisuuden perustaja Zenon Kitionilainen. Kition kukoisti arkaaiselta klassiselle, hellenistiselle, roomalaiselle ja edelleen bysanttilaiselle kaudelle.


title: Lárnaka

text: Perimätiedon mukaan kaupungin ensimmäisenä piispana toimi Lasarus, jonka Jeesus oli herättänyt kuolleista. Lasarus päätyi tämän jälkeen lähetystyöhön Kyprokselle. Hänet myös haudattiin kaupungiin. Hauta löydettiin vuonna 890. Arabit perustivat Lárnakan lähelle Hala Sultan Tekken 600-luvulla.


title: Lárnaka

text: Kaupunki sai nykyisen nimensä keskiajalla seudun useista antiikin aikaisista haudoista ja sarkofageista ("larnaks"). Keskiajalla Lárnaka oli suolajärvensä ansiosta merkittävä suolanviennin keskus, ja se tunnettiin siksi myös nimellä "Salinas".


title: Lárnaka

text: Osmanit valtasivat Lárnakan 1570–1571. Sen linna rakennettiin uudelleen vuonna 1625. Osmanivallan aikana kaupunki oli saaren ulkomaisten lähettiläiden keskus Nikosian sijasta, ja se oli saaren vauraimpia ja nykyaikaisimpia kaupunkeja. Ennen vuotta 1974 kaupungin väestö koostui kreikkalaisista ja turkkilaisista, mutta tämän jälkeen turkkilaiset joutuivat lähtemään, kun taas kaupunkiin muutti evakkoja Pohjois-Kyproksesta. Lárnakan lentoasema rakennettiin vuoden 1974 tapahtumien ja Nikosian lentoaseman menettämisen jälkeen. Kaupungin turismi on kehittynyt voimakkaasti 1980-luvulta lähtien.


title: Lárnaka

text: Lárnakan nähtävyyksiin kuuluvat muun muassa antiikin Kitionin arkeologiset alueet, mukaan lukien mykeneläisaikaiset jäänteet sekä suuren temppelin, akropoliin ja sataman jäänteet antiikin ajalta, sekä Lárnakan arkeologinen museo. Muita nähtävyyksiä ovat Lárnakan bysanttilainen museo, Pierídis (Pierides) -säätiön museo, Luonnonhistoriallinen museo sekä linnoitus ja sen yhteydessä toimiva keskiaikaa esittelevä museo. Tunnetuin kirkko on Pyhän Lasaruksen kirkko ("Ágios Lázaros"), joka on rakennettu 900-luvulla paikalle, jota perinne pitää Lasaruksen toisena hautapaikkana. Lárnakan eteläpuolella sijaitsee Hala Sultan Tekke, joka on islamin pyhiä paikkoja.


title: AirAsia

text: AirAsia on Aasian suurin halpalentoyhtiö. Yritys perustettiin vuonna 1993 Malesiassa, mutta se siirtyi halpayhtiömalliin vasta vuonna 2001, jolloin Tony Fernandes osti silloin raskaasti tappiollisen yrityksen nimelliseen yhden ringgitin hintaan. Murtamalla Malaysia Airlinesin monopolin Air Asia teki voitollisen tuloksen jo 2002 ja on sittemmin perustanut tytäryhtiöt Thaimaahan ja Indonesiaan.


title: AirAsia

text: Yhtiöllä on maailman suurin Airbus A320 -laivasto (kesäkuussa 2011 koostuen 90 koneesta ja 285 tilauksesta), jonka lisäksi yhtiö operoi myös Airbus A330 -koneita pitkän matkan reiteillä.


title: AirAsia

text: Yhtiö tilasi 64 kappaletta Airbus A320neo ja 36 kappaletta A320ceo-lentokoneita joulukuussa 2012. Kaupan arvoksi kerrottiin yhdeksän miljardia Yhdysvaltain dollaria.


title: Kalam

text: Kalam ( "kalām" 'puhe' < علم الكلام "ʿilm al-kalām") tarkoittaa islamin perinnettä, jossa teologisia periaatteita johdetaan dialektiikan avulla. Kalamin lähtökohtana on Jumalan ilmoitus, ja se käyttää loogista päättelyä ilmoituksen ymmärtämiseksi ja mahdollisten ristiriitojen selvittämiseksi. Kalamia harjoittavaa muslimiteologia kutsutaan "mutakallimiksi". Kalamin vaikutus islamiin vastaa karkeasti keskiajan kristillisen skolastiikan merkitystä kristinuskolle.


title: Kalam

text: Ensimmäisinä "mutakallimeina" pidetään 800-luvulla eläneen Hunain ibn Ishaqin palveluksessa toimineita oppineita Bagdadissa, jotka kokosivat ja käänsivät laajasti muiden kulttuurien kirjoituksia.


title: Live at the Fillmore East

text: Live at the Fillmore East on vuonna 1999 julkaistu Jimi Hendrixin postuumi live-albumi, joka sisältää koosteen Hendrixin Band of Gypsys -yhtyeen 31. joulukuuta 1969 - 1. tammikuuta 1970 esittämistä konserteista. Samoista konserteista oli julkaistu jo vuonna 1970 albumi "Band of Gypsys", joka sisältää eri materiaalia kuin "Live at the Fillmore East".


title: Live at the Fillmore East

text: Levy sisältää Band of Gypsysin versioita vanhoista The Jimi Hendrix Experiencen kappaleista, Hendrixin uusia sävellyksiä sekä kaksi rumpali Buddy Milesin kappaletta.


title: Martinair

text: Martinair on 1951 perustettu hollantilainen rahtilentoyhtiö, jonka päätukikohtana on Amsterdam. Yhtiö lensi aiemmin myös matkustajalentoja, mutta lopetti ne lokakuussa 2011. Yhtiön omistaa Air France-KLM.


title: Martinair

text: Martinairin laivasto koostui lokakuussa 2014 seuraavasti:


title: Martinair

text: Martinairin laivaston keski-ikä oli 21,3 vuotta vuonna 2014.


title: Jarmo Saastamoinen

text: Jarmo Tapio Saastamoinen (20. syyskuuta 1967 Helsingin mlk) on entinen jalkapalloilija. Hän oli pelipaikaltaan keskuspuolustaja.


title: Jarmo Saastamoinen

text: Saastamoinen pelasi urallaan Suomessa 310 pääsarjaottelua, joissa teki 16 maalia. Suomen liigamestaruuden hän voitti kolmesti: 1989 ja 1991 Kuusysissä ja 1997 HJK:ssa. HJK:n riveissä hän oli voittamassa Suomen Cupia kahdesti. Hän edusti urallaan myös Lahden Reipasta, FF Jaroa ja Valkeakosken Hakaa sekä AIK:ta. A-maajoukkueessa hän esiintyi 21 kertaa. Saastamoinen oli HJK:n joukkueen mukana pelaamassa Mestarien liigaa vuonna 1998.


title: Bertelsmann

text: Bertelsmann on vuonna 1835 perustettu viestintäyhtymä, jonka pääkonttori on Saksan Güterslohissa. Yhtymä toimii 63 maassa ja sillä on yli 75 000 työntekijää. Vuonna 2004 yhtiön liikevaihto oli 17 miljardia euroa. Bertelsmannin tärkeimpiä tytäryrityksiä ovat televisio- ja radioyhtiö RTL Group ja newyorkilaiskustantamo Random House. Lokakuuhun 2008 asti Bertelsmann omisti myös levy-yhtiö BMG:n, jonka se myi Sonylle.


title: Jõgeva

text: Jõgeva () on Jõgevan kuntaan kuuluva epäitsenäinen kaupunki ja entinen kaupunki Jõgevamaan maakunnassa Keski-Virossa.


title: Jõgeva

text: Jõgeva sai kaupunkioikeudet 1. toukokuuta 1938. Vuoden 2017 kuntauudistuksessa Jõgevan kunta, Jõgevan kaupunki, Palamusen ja Torman kunnat sekä osa Pajusin ja Puurmanin kunnista yhdistettiin uudeksi Jõgevan kunnaksi. Tällöin Jõgevan kaupunki menetti itsenäisen asemansa ja siitä tuli kunnan osa.


title: Jõgeva

text: Asukkaita Jõgevassa on (1.1.2009).


title: Jõgeva

text: Vuoden 2011 väestönlaskennan mukaan Jõgevan kaupungissa oli , joista () oli virolaisia, 324 () venäläisiä ja 138 () muita kansallisuuksia.


title: Jõgeva

text: Viron menestynein salibandyseura on jõgevalainen Jõgeva SK Tähe.


title: Jõgeva

text: Jõgevan ystävyyskaupungit ovat Orimattila, Keuruu ja Kaarina sekä Karlstad Ruotsissa.


title: Jõgeva

text: Viron kylmyysennätys −43,5 celsiusastetta on mitattu Jõgevassa 17. tammikuuta 1940.


title: Jõgeva

text: Härjanurmen kalanviljelylaitos sijaitsee Jõgevan lähistöllä, Puurmaniin vievän tien ja Pedjan joen varrella Jõunen kylässä.


title: Paide

text: Paide () on historiallinen kaupunki ja Järvamaan maakunnan keskus Keski-Virossa.


title: Paide

text: Hallinnollisesti Paide on epäitsenäinen kaupunki (linn, asustusüksus). Se on kuulunut vuoden 2017 kuntauudistuksen jälkeen laajempaan Paiden kaupunkiin (linn, haldusüksus), joka muodostettiin yhdistämällä vanha Paiden kaupunki, Paiden kunta ja Roosna-Allikun kunta.


title: Paide

text: Paiden asukasluku oli vuonna 2010 9 761, pinta-ala 10,03 neliökilometriä ja asukastiheys 973,2 asukasta neliökilometrillä.


title: Paide

text: Paiden ystävyyskaupunki Suomessa on Hamina.


title: Paide

text: Vuoden 2011 väestönlaskennan mukaan Paiden kaupungissa oli 8 228 asukasta, joista 7 602 (92,4 %) oli virolaisia, 360 (4,4 %) venäläisiä ja 255 (3,1 %) muita kansallisuuksia.


title: Xerox

text: Xerox Corporation on yhdysvaltalainen toimistolaitteita ja -tarvikkeita myyvä ja valmistava yhtiö. Xeroxin tuotevalikoimaan kuuluvat erikokoiset tulostimet, toimistotyön monitoimilaitteet, kopiokoneet, digitaalisen painon laitteet ja erilaiset tuki- ja konsulttipalvelut. Xeroxin päätoimisto sijaitsee Stamfordissa, Connecticutissa.


title: Xerox

text: Xerox, silloiselta nimeltään Haloid, perustettiin vuonna 1906 valmistamaan paperia ja painolaitteita. Kopiokoneliiketoiminnan katsotaan alkaneen 1938, kun Chester Floyd Carlson valmisti 22. lokakuuta 1938 ensimmäisen kserografisen kopion. (Chester Carlson mm. yritti kaupata keksintöään IBM:lle, joka ei huolinut sitä.) 1950-luvulla yhtiö julkaisi Xerox 914 -kopiokoneen.


title: Xerox

text: Vuonna 1969 Xerox osti Scientific Data Systems-yhtiön, joka tunnettiin nimellä Xerox Data Systems sen sulkemiseen asti vuonna 1975.


title: Xerox

text: Seuraavalla vuosikymmenellä tapahtunut tuotekehittely ja -markkinointi teki monista yhtiöön sijoittaneista rahoittajista miljonäärejä. Vuonna 1970 Xerox perusti Xerox PARC -laboratorion, joka kehitti maailman ensimmäisen graafisen käyttöliittymän ja hiiren sisältävän tietokoneen Xerox Alton. Xerox Altoon perustuva Xerox Star julkaistiin vuonna 1981 ja se oli maailman ensimmäinen kaupallinen työasematietokone, joka sisälsi graafisen näytön, graafisen käyttöliittymän, hiiren, Ethernet-verkkoyhteyden ja sähköpostiohjelman.


title: Xerox

text: Ensimmäisen värikopiokoneensa Xerox julkisti vuonna 1973.


title: Xerox

text: 1976 oli vuosi, jolloin Rank Xerox toi Suomen markkinoille telekopiokoneen, kaoliinisavella toimivan, faxin, joka syrjäytti telexin. Se oli mullistava keksintö yritysten välisessä kommunikaatiossa.


title: Xerox

text: Vuonna 1977 Xerox toi markkinoille maailman ensimmäisen lasertulostimen, jonka nopeus oli 120 kpl neljässä minuutissa, kone tehtiin Xerox 9200 sarjan runkoon. Ensimmäiset kokeilut Xerox 3600-kopiokoneen runkoon suoritettiin kuitenkin presidentti Nixonin pyynnöstä 1970-luvun alussa.


title: Xerox

text: Patenttien rauetessa 1970-luvulla Xeroxin 100-prosenttinen markkinaosuus alkoi murentua ja liiketoiminta alkoikin tökkiä, kun lähinnä japanilaiset valmistajat kuten Canon toivat kilvan uusia malleja markkinoille. Xerox olikin liittoutunut jo Fujin kanssa Japanissa. Xeroxin kasvu alkoi tästä vasta 1990-luvun loppupuolella.


title: Xerox

text:
Euroopassa Xerox aloitti liiketoiminnan 1950-luvulla Rank Xerox-nimellä, yhteistyökumppaninaan Rank-yhtymä, jonka päätoimiala, elokuvateatterit oli television takia laskusuunnassa.
Suomeen Rank Xerox Oy perustettiin vuonna 1964, yhtiön pääkonttori sijoitettiin vähän tämän jälkeen ns. metallitaloon, jossa vieläkin ovat paikoillaan Rank Co:n logona olleet gongia lyövät miehet messinkisissä ovenkahvoissa. Uusi pääkonttori rakennettiin Espoon Mankkaalle vuonna 1974.
Niihin aikoihin Xerox oli yrityksenä noussut veronmaksajana Suomen toiseksi suurimmaksi, heti Alkon jälkeen. Rank Xerox asetettiin jopa "määrääväksi markkinoilla", kuten Valio voivuorineen.


title: Laika (täsmennyssivu)

text: Laika tarkoittaa seuraavia asioita:


title: Routio

text: Routio on Lohjan 22. kaupunginosa. Se sijaitsee noin kolmen kilometriä keskustasta pohjoiseen. Routio rajautuu lännessä Paloniemen kaupunginosaan, idässä Väänteenjokeen ja etelässä Hiidensalmeen sekä Lohjanjärveen.


title: Routio

text: Routiolla on Routionmäellä sijaitseva kerrostaloalue ja sen ympärillä viime vuosina voimakkaasti laajentuneeseen omakotialueeseen. Routiolla toimivat K-extra, kampaamo Fantasy, ravintola Kayatepe, kahvila-konditorio sekä nuorisotalo Mesta, Roution koulu, Jalavan erityiskoulu ja päiväkoti. Roution liikekeskuksessa on myös seurakuntakoti, jossa on kerhoja ja diakonin vastaanotto. Roution liikenneyhteydet paranivat merkittävästi kun Helsinki-Turku moottoritien toinen vaihe valmistui vuonna 2008.


title: Routio

text: Roution postinumero on 08350 LOHJA (ennen Lohjan postitoimipaikkojen yhtenäistämistä 08350 ROUTIO).


title: Länsisiperianlaika

text: Länsisiperianlaika () on yksi venäläisistä laika-koiraroduista. Se on arktinen venäläinen metsästyskoirarotu, ja se kuuluu pohjoisiin alkukantaisiin rotuihin, joissa on jäljellä ulkonäöllisiä ja käytöksellisiä piirteitä villistä esi-isästään sudesta. Sana laika (venäjäksi "lyat") tarkoittaa haukkuvaa koiraa. Laikat ilmaisevatkin saaliin haukkumalla. Suomessa on kolme FCI:n hyväksymää laikarotua: länsisiperianlaika, itäsiperianlaika ja venäläis-eurooppalainen laika. Länsisiperianlaika kuuluu FCI:n luokituksen mukaan ryhmään 5 Pystykorvat ja alkukantaiset koirat ja alaryhmään 2 Pohjoiset metsästyskoirat.


title: Länsisiperianlaika

text: Länsisiperianlaika on yleisvaikutelmaltaan kuiva ja voimakasrakenteinen, mutta se ei kuitenkaan ole raskasluustoinen koira. Se on keskikokoinen koira, jolla on hyvin kehittyneet lihakset. Mittasuhteiltaan se on hieman korkeuttaan pidempi ja säkä on selvästi erottuva. Pää muistuttaa ylhäältä päin katsottuna tasasivuista kolmiota ja on muodoltaan kiilamainen, otsapenger erottuu vain heikosti. Länsisiperianlaikalla on pitkä terävä kuono ja pystyt korkealle kiinnittyneet korvat. Silmien tulisi olla tummat. Häntä on tiivis ja voimakkaasti selän päälle kiertyvä. Sukupuolileima on selvä. Uroksen säkäkorkeus on 55-62 cm ja nartun 51-58 cm.


title: Länsisiperianlaika

text: Länsisiperianlaikan karvapeite muodostuu kovasta, karkeasta ja suorasta peitinkarvasta sekä tiheästä ja paksusta pohjavillasta. Karva on lyhyttä ja tiheää päässä ja korvissa, mutta kaulassa ja lavoissa on pidempää karvaa, joka muodostaa kauluksen. Myös poskien karva muodostaa pulisongit. Varpaiden välissä kasvaa suojaava karva. Länsisiperianlaikan väritys voi olla harmaan tai mustan kirjava, harmaa, punainen, harmaanpunainen, kellertävä (fawn) tai punaruskea kaikissa vivahteissaan. Myös valkoinen väri sallitaan. Turkki voi olla laikullinen valkoisella pohjavärillä.


title: Länsisiperianlaika

text: Länsisiperianlaika on luonteeltaan tasapainoinen, eloisa, aktiivinen ja rohkea oman arvonsa tunteva koira, joka ei kuitenkaan rähjää tyhjästä. Se on hyvähermoinen koira, joka on omalle laumalleen uskollinen. Kotioloissa koira käyttäytyy rauhallisesti ja tarvitsee myös omaa tilaa. Länsisiperianlaika on erittäin ihmisystävällinen, minkä vuoksi se soveltuu hyvin lapsiperheeseen. Vieraita kohtaan koira on valpas ja itsevarma, mutta suhtautuu vieraisiinkin ihmisiin avoimesti.


title: Länsisiperianlaika

text: Länsisiperianlaikalla on tarkat hyvin kehittyneet aistit, erinomainen suunnistusvaisto ja vahva riistavietti. Se on nopea liikkeissään ja reaktioissaan. Sen haukkuääni on kuuluva ja soinnikas. Se ilmoittaa haukullaan riistalajin ja tapahtumien etenemisen. Nämä edellä mainitut ominaisuudet yhdessä fyysisten ominaisuuksien kanssa tekevät siitä erinomaisen metsästyskoiran. Länsisiperianlaika omaa ideaaliominaisuudet pärjätäkseen Suomen vaativissa metsästysoloissa: se on kestävä, nopea lumessa ja vaihtelevassa maastossa ja se pärjää turkkinsa ansiosta myös kylmässä säässä. Länsisiperianlaikaa voikin pitää ympärivuotisesti ulkokoirana Suomen oloissa, mutta se soveltuu myös sisäkoiraksi.


title: Länsisiperianlaika

text: Arkeologit ovat löytäneet Karjalasta ja Länsi-Siperiasta kalliopiirroksia, joissa kuvataan pystykorvaisia laikojen esi-isiä metsästämässä karhuja ja hirviä. Rodun alkuperä sijoittuu Uralin, Länsi- ja Keski-Siperian metsäalueille, jossa se on jalostunut mansien ja hantien ammattimetsästäjien käyttämistä pystykorvaisista koirista. Hantien koiria kutsuttiin ostjakkilaikoiksi ja mansien koirat olivat vogulilaikoja. Ensimmäinen rotumääritelmä länsisiperianlaikalle on 1920-luvulta. Vuonna 1928 joukko laikaharrastajia perustivat moskovalaisen laikajaoston. Tämän myötä alkoi laikojen jalostustyö Moskovassa. Vuonna 1947 esitettiin uusi määritelmä laikaroduille ja läheistä sukua olevat hantien ja mansien laikat yhdistettiin yhdeksi roduksi. Jalostustoiminta oli aluksi hidasta, mutta sodan jälkeen 1950-luvulla toiminta muuttui määrätietoisemmaksi, ja rotu kehittyi nykymuotoonsa.


title: Länsisiperianlaika

text: Länsisiperianlaika on Venäjän yleisin metsästyskoirarotu, ja niitä on noin 60% kaikista laikoista Venäjällä. Vuoden 2004 tiedon mukaan Venäjällä on arviolta yli 40000 länsisiperianlaikaa. Perusta Suomen länsisiperianlaikakannalle rakennettiin pitkälti 1980-luvulla. Vuonna 1979 rekisteröitiin ensimmäiset 45 länsisiperianlaikaa. Korkeimmillaan rekisteröinnit ovat olleet vuonna 1986, jolloin rekisteröintimäärä oli 185 koiraa. Tällä hetkellä Suomessa länsisiperianlaikapopulaation koko on noin 1000 yksilöä.


title: Länsisiperianlaika

text: Länsisiperianlaikaa voi pitää kaiken riistan koirana. Kotimaassaan Venäjällä sitä käytetään noin 40 eri riistalajin metsästyksessä aina oravasta siperiantiikeriin. Suomessa rodun päämetsästyskohde on hirvi, mutta sitä käytetään myös karhun, kanalintujen, ahman, ilveksen, näädän ja muiden pienpetojen metsästyksessä. Länsisiperianlaikan käyttöominaisuuksiin kuuluu myös sorsan nouto. Se soveltuu hyvin vesilintujahtiin vettä pelkäämättömän luonteensa ansiosta. Luontaisten taipumustensa takia rotu sopii myös jäljestykseen sekä muuhun aktiiviseen liikuntaan. Rodun jalostuksessa painotetaan metsästysominaisuuksia ulkonäköä unohtamatta.


title: Länsisiperianlaika

text: Rotu on säilynyt terveenä. Sillä ei ole perinnöllisiä sairauksia. Länsisiperianlaikaa käytetään kaiken riistan metsästykseen. Jalostuksessa painotetaan käyttölinjaisuutta, mutta rotumääritelmän mukainen ulkonäkö, rakenne, hyvä terveys ja tasapainoinen luonne ovat myös tärkeitä ominaisuuksia. Sukusiitosprosentti pidetään alhaisena. Rodun kannalta kuitenkin tärkeimpänä pidetään metsästysominaisuuksien säilymistä ja kehittymistä. Tänä päivänä länsisiperianlaikakanta on ulkomuodoltaan vakiintunut ja rotumääritelmän mukainen. Rodun rekisteröintimäärät ovat olleet viime vuodet alle sata koiraa vuodessa. Kymmenen viime vuoden keskiarvo on 84 rekisteröityä koiraa vuodessa. Vuonna 2013 rekisteröitiin 61 länsisiperianlaikaa.


title: Länsisiperianlaika

text: Suomen Laikayhdistys ry. perustettiin vuonna 1981. Vuonna 1989 hyväksyttiin laikoille oma rotujärjestö Suomen Laikajärjestö, Finska Laikaklubben r.y., joka julkaisee neljä kertaa vuodessa ilmestyvää Laika-lehteä sekä vuosikirjan koe- ja näyttelytuloksista. Suomen Laikajärjestö on jakautunut kolmeen jaostoon (länsisiperianlaika-, itäsiperianlaika- ja venäläis-eurooppalainen laika –jaosto). Rotukohtaiset jaostot edistävät rotujen tavoitteellista ja eettistä jalostustoimintaa, ja ne vastaavat käytännön neuvonnasta kentällä. Laikajärjestön tekemä jalostustyö Suomessa pyrkii säilyttämään laikojen monikäyttöisyyden, koulutettavuuden, liikkuvuuden, terveyden ja geenikannan vastaamaan nykyistä metsästyskäytäntöä maassamme. Länsisiperianlaikan uhkakuvana pidetään sitä, että metsästyskoiraominaisuudet kärsivät, mikäli jalostusta ohjataan näyttelylinjan suuntaan.


title: Jelling

text: Jelling on kaupunki Tanskassa, asukkaita siellä on 5 697 (vuoden 2005 tieto). Vuoden 2007 alusta Jellingin kunta yhdistettiin Vejleen Tanskan kuntauudistuksen yhteydessä. Jellingin keskustaajama oli aikoinaan Tanskan viikinkipääkaupunki.


title: Jelling

text: Alueella sijaitsee UNESCOn maailmanperintöluettelon kohde, johon kuuluvat Tanskan kuningas Gorm Vanhan ja tämän vaimon Thyran hautakumpu, Harald Sinihampaan rakennettuma kirkko ja massiiviset riimukivet.


title: Saksan naisten jalkapallomaajoukkue

text: Saksan naisten jalkapallomaajoukkue () on Saksan naisten edustusjoukkue jalkapallossa. Se toimii Saksan jalkapalloliiton alaisuudessa. Saksa on vuoden 2016 olympiavoittaja ja kaksinkertainen maailmanmestari, ja se on voittanut kuusi peräkkäistä Euroopan-mestaruutta ja yhteensä kahdeksan. Saksa on toistaiseksi ainoa maa, joka on voittanut jalkapallon maailmanmestaruuden ja maanosan mestaruuden sekä miesten että naisten puolella.


title: Saksan naisten jalkapallomaajoukkue

text: Saksa voitti MM-kilpailujen loppuottelussa vuonna 2003 Ruotsin kultaisella maalilla 2–1 ja vuonna 2007 Brasilian 2–0. Vuonna 1995 se hävisi loppuottelussa Norjalle 0–2 ja vuonna 1991 pronssiottelussa Ruotsille 0–4. Vuoden 1999 MM-kisoissa Saksa hävisi puolivälierissä Yhdysvalloille ja vuoden 2011 kotikisoissaan Japanille. Vuonna 2015 Saksa hävisi pronssiottelussa Englannille 0–1 ja sijoittui neljänneksi.


title: Saksan naisten jalkapallomaajoukkue

text: EM-kilpailujen loppuottelussa Saksa voitti vuonna 1989 Norjan 4–1, vuonna 1991 Norjan jatkoajalla 3–1, vuonna 1995 Ruotsin 3–2, vuonna 1997 Italian 2–0, vuonna 2001 Ruotsin kultaisella maalilla 1–0, vuonna 2005 Norjan 3–1, vuonna 2009 Englannin 6–2 ja vuonna 2013 Norjan 1–0 kärsittyään Norjalle alkulohkossa ensimmäisen EM-kisaottelutappionsa sitten vuoden 1993. Vuoden 1993 EM-kilpailuissa Saksa pelasi välierissä Italian kanssa tasan jatkoajan jälkeen 1–1, mutta hävisi rangaistuspotkukilpailun 3-4 ja putosi loppuottelusta. Pronssiottelun Saksa hävisi Tanskalle 1–3, mikä oli Saksan edellinen EM-lopputurnaustappio ennen vuotta 2013. EM-kilpailuissa 2017 Saksa jäi ensi kertaa EM-lopputurnauksessa välierien ulkopuolelle, kun se hävisi puolivälierissä Tanskalle 1–2.


title: Saksan naisten jalkapallomaajoukkue

text: Saksa on toiseksi menestynein maa naisten MM-kisoissa kahdella mestaruudella ja yhdellä hopealla.


title: Saksan naisten jalkapallomaajoukkue

text: Saksa karsiutui naisten EM-kisoista 1984 ja 1987, mutta sen jälkeen maa on voittanut kahdeksan mestaruutta, joista kuusi peräkkäin.


title: Jef Raskin

text: Jef Raskin (9. maaliskuuta 1943 – 26. helmikuuta 2005) oli yhdysvaltalainen tietokoneen käyttöliittymäasiantuntija. Hänet tunnetaan parhaiten Apple Computerin Macintosh-projektin perustajana 1970-luvun lopulla.


title: Jef Raskin

text: Ennen siirtymistään Applen työntekijöiden joukkoon Steve Jobs ja Steve Wozniak palkkasivat Raskinin tuottamaan Apple II -koneen BASIC-ohjelmointikielen käyttöopasta. Applella Raskin toimi aluksi testaus- ja dokumentointityössä, jolloin hänellä oli paljon mahdollisuuksia vaikuttaa loppukäyttäjille suunnattujen tuotteiden ulkoasuun ja toiminnan yksityiskohtiin. Raskin piti jopa edistyksellistä Apple II:sta liian vaikeakäyttöisenä ja visioi helppokäyttöisemmän työaseman toteuttamisesta. Vuonna 1979 Raskin palkkasi entisen oppilaansa Bill Atkinsonin tiimiinsä ja aloitti Macintosh-projektin. Hänen visionsa Macintoshista oli lähempänä nykyisiä kämmentietokoneita kuin työpöydälle asetettavia työasemia.


title: Jef Raskin

text: Vuonna 1981 Steve Jobs siirtyi Lisa-projektista Macintosh-projektin pariin, jolloin Jobsin ja Raskinin välit kiristyivät. Raskin jätti Applen vuonna 1982 ja perusti Information Appliance, Inc. -yhtiön, jonka ensimmäinen tuote oli SwyftCard, laajennuskortilla toimitettava ohjelmistopaketti Apple II:lle. Myöhemmin ohjelmistopaketti julkaistiin omana, kannettavana tietokoneenaan. Raskin myi ohjelman lisenssin Canonille, joka julkaisi vuonna 1987 ohjelmistoon pohjautuvan Canon Cat -tietokoneen.


title: Jef Raskin

text: Raskin on kirjoittanut vuonna 2000 julkaistun kirjan "The Humane Interface: New Directions for Designing Interactive Systems", Addison-Wesley, ISBN 0-201-37937-6.


title: Jef Raskin

text: Raskin syntyi New York Cityssä ja opiskeli Stony Brookin yliopistossa. Hän sai kandidaatin arvon matematiikassa vuonna 1964 ja filosofiassa vuonna 1965. Raskin valmistui maisteriksi ja väitteli itsensä tohtoriksi aiheenaan graafiset käyttöliittymät tietojenkäsittelytieteen laitoksella Pennsylvanian yliopistossa vuonna 1967. Vuodesta 1970 vuoteen 1974 Raskin toimi Kalifornian yliopiston professorina opettaen taidetta, valokuvausta ja tietojenkäsittelyä.


title: Jef Raskin

text: Vuonna 1982 Raskin avioitui Linda S. Blumin kanssa ja he saivat kolme lasta, nimeltään Aza, Aviva ja Aenea. Joulukuussa 2004 Raskinille diagnosoitiin haimasyöpä ja hän kuoli Pacificassa, Kaliforniassa 61-vuotiaana.


title: Jef Raskin

text: Raskinin käyttöliittymän tutkimuksessa tekemän elämäntyön jatkamiseksi perustettiin yhtiö Humanized, jota johtaa hänen poikansa Aza Raskin.


title: TraxX

text: TraxX (aiemmin TRAX) on kolmijäseninen korealainen rock-yhtye, joka on muun muassa soittanut DBSK:n ensimmäisellä levyllä. Yhtye syntyi kesällä 2004 SM Entertainmentin muodostamana, ja tuottajana toimi Yoshiki X-Japan-nimisestä yhtyeestä. Nimi ”TRAX” viittaa kappaleiden nauhoitukseen, mutta myös merkitsee yhtyeen jokaisen jäsenen ensimmäistä kirjainta lavanimistään (Typhoon of the Rose Attack on X-mas). Yhtyeen ensimmäinen esiintyminen tapahtui BoA:n 11. singlellä ”Rock With You.” TRAX on aktiivinen sekä Etelä-Koreassa että Japanissa. 10. toukokuuta 2006 Avex ilmoitti heidän virallisilla sivuillaan, että Rose jätti TRAXin muitten kiinnostuksen kohteiden takia. Vaikka Rose lähtikin, TRAX aikoo jatkaa soittamistaan kolmisin sijaisrumpaleilla.


title: Vilkkuluomi

text: Vilkkuluomi on ihmisellä surkastuma, jonka jäänne on nenänpuoleisessa silmän päädyssä oleva punertava piste, caruncula, joka sisältää erittäviä rauhasia. Carunculan eli lihakkeen alla sijaitsee "plica semilunaris", vilkkuluomi, jonka sileät lihakset pitävät sen tiiviisti silmämunaa vasten. Tällaisena se pystyy nestevirtausta ohjailemalla keräämään pois esimerkiksi ilmavirran silmää vasten painamia, kyynelnesteessä kelluvia roskia ja pölyhiukkasia, jotka muuten saattaisivat tunkeutua silmämunan sivuitse silmäkuoppaan.


title: Vilkkuluomi

text: Useimmilla eläimillä vilkkuluomi on ikään kuin kolmas silmäluomi, joka suojaa silmää. Vilkkuluomi ponnahtaa elastisen jänteen vetämänä silmän eteen kun silmän liikuttajalihakset vetävät silmää taaksepäin. Monissa silmän alueen tulehduksissa tai vaivoissa vilkkuluomi tulee niin ikään silmän eteen. Eläimen vilkkuluomen saa esiin painamalla yläluomen läpi silmää kevyesti sisäänpäin. Vilkkuluomen takana on monilla lajeilla kyynelrauhanen. Varsinkin koirilla tämän rauhasen tulehtuminen ja tukkeutuminen voi pullistaa vilkkuluomen tai jopa kääntää reunan ympäri. Limakalvo pullistuu ja vaivaa kutsutaan usein nimellä cherry eye, kirsikkasilmä. Tulehdus vaatii useimmiten eläinlääkärin hoitoa.


title: Maavara

text: Maavaralla tarkoitetaan yleensä ajoneuvon, esimerkiksi auton, välistä tilaa maan ja ajoneuvon alimman osan välillä. Ajoneuvon riittävä maavara on oleellinen maastossa ja huonoilla teillä liikuttaessa, koska sen ansiosta ajoneuvo ei jää kiinni reitillä oleviin esteisiin tai saa vaurioita alustarakenteisiin.


title: Maavara

text: Toisaalta maavaran lisääminen huonontaa ajoneuvon ajo-ominaisuuksia, koska tällöin myös painopiste nousee korkeammalle. Korkeampi painopiste aiheuttaa enemmän kallistelua kaarteissa ja lisää ajoneuvon kaatumisriskiä.


title: Maavara

text: Maavaraan kiinnitetään huomiota etenkin erikoisajoneuvoissa, esimerkiksi armeijan käyttöön suunnitelluissa kuorma-autoissa ja maastoautoissa. Toisaalta myös maastoautoissa ja katumaastureissakin maavara on tyypillisesti suurempi kuin henkilöautoissa.


title: Maavara

text: Autoa voi myös jälkikäteen madaltaa, jolloin maavara ja painopiste tarkoituksellisesti laskevat, ja auton ajo-ominaisuudet muuttuvat paremmiksi. Madaltaminen tapahtuu jousitusta säätämällä tai vaihtamalla.


title: Maavara

text: Maastoautoissa maavaraa usein korotetaan jousitusta muuttamalla tai säätämällä auton maasto-ominaisuuksien parantamiseksi. Korottaminen on yleisesti helpointa jäykillä akseleilla ja kierrejousilla varustetuissa autoissa. Maavaraa voi lisätä myös rengaskokoa suurentamalla.


title: Maavara

text: Maavaraan liittyvät läheisesti myös termit:


title: Satannish

text: Satannish on Marvel-kustantamon luoma superroisto, ikiaikainen demoni. Hahmon ensiesiintyminen tapahtui "Doctor Strange"-lehden numerossa 175. Hahmon loivat Roy Thomas ja Gene Colan. Nykyään Satannish on oletettavasti kuollut, mutta demonisten olentojen sitkeyden tuntien herää luultavasti myöhemmin taas eloon.


title: Satannish

text: Satannish oli demoni korkeinta mahdollista säätyä. Hän hallitsee omaa helvetillistä ulottuvuuttaan, jossa kirotut sielut viruvat vangittuina ikiajoiksi. Useat näistä sieluista ovat tehneet jonkinlaisen sopimuksen Satannishin kanssa ja vastaanottaneet valtaa tai voimaa vastineeksi omasta sielustaan. Alun perin luultiin Satannishin syntyneen, kun Demiurgi tuhosi pahat Vanhat Jumalat ja palasia näistä jäi leijailemaan olemassaolon tasoille.


title: Satannish

text: Jotkin osaset tästä voimasta tiivistyivät muodostaen helvetillisiä demoneita, joista Satannishin luultiin olevan yksi vanhimmista ja mahtavimmista. Todellisuudessa Satannish on kokonaan ilkeä velho Dormammun luoma. Dormammu on opettanut Satannishia ja jopa asettanut hänet hallitsemaan helvetillistä ulottuvuutta.


title: Satannish

text: Dormammu toivoi voivansa käyttää Satannishia joskus pelinappulana yrittäessään laajentaa omaa valtakuntaansa. Kehityttään täyteen voimaansa Satannish on piinannut ihmiskuntaa usein lukuisilla eri tavoilla. Silloin tällöin Satannish suo voimiaan ihmisagenteilleen, jotka antavat tästä voimasta vastineeksi sielunsa.


title: Satannish

text: Tohtori Outo, maapallon ulottuvuuden voimakkain velho on silloin tällöin nostattanut Satannishin voiman loitsuissaan, muttei kuitenkaan koskaan ole antautunut demonin palvelukseen. Tohtori Outo tapasi Satannishin ensimmäisen kerran mystisen Lordi Nekronin yrittäessä epätoivoisesti uhrata Oudon sielua omansa sijaan Satannishille. Pian tämän jälkeen Satannishin Pojat- niminen kultti jota johti Asmodeus (todellisuudessa Oudon vanha ystävä lääketieteellisestä, tohtori Charles Benton), sai lisättyä omia voimiaan Satannishin voimien kautta.


title: Satannish

text: Ainoastaan Tohtori Oudon, Musta Ritarin ja Kostajien väliintulo pelasti maailman tuhoutumiselta. Asmodeus kuoli sydänkohtaukseen tapahtumien aikana, mutta palasi myöhemmin piinaamaan Outoa tämän ollessa Puolustajissa. Asmodeus kuitenkin epäonnistui ja Satannish sai sielunsa.


title: Satannish

text: Erään kerran Satannish liittoutui kahden muun Helvetin herran kanssa. Yhdessä Mefiston ja Thogin kanssa Satannish yritti tuoda Helvetin maan päälle. Hanke meni kuitenkin myttyyn Puolustajien puuttuessa asiaan. Satannish onkin tämän jälkeen pitänyt vihaa yllä Mefiston kanssa. Tohtori Oudon tuli puuttua jälleen kerran taisteluun Mefiston ja Satannishin taistellessa Paroni Mordon sielusta, joka oli tehnyt sopimuksen kummankin demonin kanssa.


title: Satannish

text: Taistelu raivosi läpi Manhattanin, kunnes Tohtori Outo heitti loitsun, jonka ansiosta demonit sulautuisivat yhdeksi olennoksi elleivät nämä lopettaisi mellastustaan. Kyllästyneenä ja haluttomina luopumaan identiteetistään molemmat demonit vetäytyivät luopuen vaateistaan Mordon sieluun.


title: Satannish

text: Lopulta Satannish yritti valloittaa kaikki Helvetin tasot opettajansa Dormammun avustamana, mutta suunnitelma epäonnistui ja Mefisto tuhosi Satannishin. Satannishin tuhon jälkeen miltei samanlainen demoni nimeltään Molgotha on esiintynyt useasti, mutta mikä olennon suhde on Satannishiin jää nähtäväksi.


title: Satannish

text: Satannish oli eläessään valtavan voimakas olento. Fyysistä voimakkuuttaan hän kykeni lisäämään maagisilla tavoilla tuntemattomille tasoille asti (luultavasti yli 100 tonnin nostokapasiteettiin), mutta Satannishin todelliset voimat olivatkin valtavissa myötäsyntyisissä maagisissa voimissa. Satannish kykeni käyttämään maagista energiaansa monenlaisiin tarkoituksiin, kuten oman fyysisen voimansa lisäämiseen, levitaatioon, mystisiin energiaiskuihin, teleportaatioon, näkymättömyyteen, materian manipulointiin, koon muutoksiin, muodonmuutoksiin "jne". Lisäksi Satannish näytti eläessään kykyjä hallita aikaa.


title: Satannish

text: Demonina Satannish oli kuolematon eikä tarvinnut selvitääkseen ruokaa, juomaa, ilmaa tai unta. Satannishilla ei ollut monta varsinaista vihollista. Ainoastaan Mefisto ja Thog voidaan laskea varteenotettaviksi vastustajiksi.


title: Muistialueen ylitys

text: Muistialueen ylitys eli segmentointivirhe (engl. "segmentation fault" tai "access violation"), on tietokoneohjelmissa esiintyvä virhetilanne.


title: Muistialueen ylitys

text: Monet ohjelmointikielet, kuten C ja C++, eivät tarkista osoittimien oikeellisuutta. Suojatussa tilassa toimiva käyttöjärjestelmä pystyy kuitenkin valvomaan, että ohjelma ei kirjoita tai lue muistialuetta, joka ei kuulu sille. Kun ohjelma yrittää käyttää sille kuulumatonta muistia, laitteisto luo tilan, jonka käyttöjärjestelmä käsittelee virhesignaalina tai poikkeuksena. Mikäli ohjelma ei käsittele sitä erikseen, käyttöjärjestelmä useimmiten pysäyttää ohjelman.


title: Muistialueen ylitys

text: Suojaamattomassa tilassa toimivat käyttöjärjestelmät eivät aiheuta poikkeusta, mutta käytetyt ohjelmakirjastot voivat silti havaita tiettyjä selkeitä virhetilanteita, esimerkiksi nollaksi asetetun osoittimen käytön ("null pointer assignment").


title: Muistialueen ylitys

text: Unix-järjestelmissä muistialueen ylityssignaali on SIGSEGV ("Segmentation fault"), POSIX-standardissa signaalikoodi 11. Segmentointi-termi on jo vanhahtava: nykyaikaisissa järjestelmissä ei käytetä enää segmenttejä, vaan "muistisivuja" ("page"). Microsoft Windows-järjestelmä aiheuttaa poikkeuksen STATUS_ACCESS_VIOLATION ("Käsky osoitteessa 0x%08lx viittasi muistiin osoitteessa 0x%08lx. Muisti ei voi olla %s. / The instruction at 0x%08lx referenced memory at 0x%08lx. The memory could not be %s.").


title: Muistialueen ylitys

text: Useimmiten muistialueen ylitys johtuu tilanteesta, jossa osoitinmuuttujaa ei alusteta ennen käyttöä. Tällöin osoitinmuuttujan kohdetta ei ole määritelty, ja osoitinmuuttuja todennäköisesti osoittaa paikkaan, jota ohjelma ei voi lukea eikä kirjoittaa. On myös mahdollista, että se osoittaa satunnaiseen sallittuun muistiosoitteeseen, mikä johtaa usein ongelmiin.


title: Muistialueen ylitys

text: Seuraava ANSI C -esimerkki aiheuttaa suojattua muistia käyttävissä järjestelmissä virheen.


title: Muistialueen ylitys

text: Suojaamattomissa järjestelmissä tämä asettaa osoittimen s osoittaman merkkijonon ensimmäiseen muistipaikkaan merkin 'a'. Suojatussa tilassa toimivissa järjestelmissä ohjelman merkkijonoliteraali puolestaan sijaitsee ohjelmakoodiosiossa; ohjelmakoodin muistisivut on kirjoitussuojattu, ja ohjelma ei pysty muuttamaan itseään.


title: Muistialueen ylitys

text: Esimerkki nollaosoittimesta:


title: Muistialueen ylitys

text: Osoitinmuuttuja osoittaa muistipaikkaan 0, joka ei ole ohjelmissa kirjoitettavissa; tämä muistipaikka on myös sovittu tarkoittavan "osoitin ei osoita minnekään".


title: Ojamo

text: Ojamo on Lohjan 9. kaupunginosa. Ojamo sijaitsee kolmen kilometrin päässä Lohjan keskustasta lounaaseen. Luoteessa sen erottaa Ojamonkankaasta Ojamonharjuntie.


title: Ojamo

text: Suurelta osin Ojamon kartanon entisille maille rakennettu kaupunginosa oli ensimmäisiä laajoja aluerakentamiskohteita Lohjalla, kun alueen rakentaminen käynnistyi vuonna 1965. Alue muodostuu Voudinpuiston ja Lahokallion kerrostalo- ja rivitaloalueista, sekä näiden väliin jäävästä Mirjalan rivitaloalueesta. Myös Mirjala kaavoitettiin alun perin kerrostaloalueeksi, mutta muutos asuntomuotojen kysynnässä pakotti rakennusyhtiö Ruolan pyytämään kaavamuutosta. Kaavamuutos myönnettiin, ja Mirjalan rivitaloalue rakennettiin vuosina 1984 - 1990.


title: Ojamo

text: Ojamon liikekeskuksessa sijaitsee useita ravintoloita ja päivittäistavarakauppoja. Ojamolla toimii myös kirjasto, ala-asteen koulu ja päiväkoti. Alue sijaitsee Lohjanjärven rannassa.


title: Ojamo

text: Ojamolla on sijainnut kaksikin kaivosta. Kuningas Kustaa Vaasa antoi vuonna 1542 Erik Flemingille luvan rautamalmin louhintaan Suomen ensimmäisestä rautakaivoksesta, Ojamon rautakaivoksesta. Kaivoksen toiminta loppui vuonna 1863.


title: Ojamo

text: Toisen kaivoksen, Ojamon kalkkikivikaivoksen Lohjan Kalkkitehdas Oy avasi vuonna 1925. Kaivos oli pitkän aikaa Virkkalan kalkki- ja sementtitehtaan ainoa kalkkikiven lähde. Kaivos kuitenkin vuonna 1965. Nykyään kaivoslammessa harjoitetaan sukellus- ja pelastautumiskoulutusta.


title: Kronborgin linna

text: Kronborgin linna sijaitsee Tanskassa lähellä Helsingørin kaupunkia Själlannin kärjessä, Juutinrauman kapeimmassa kohdassa. Tanskan ja Ruotsin erottava salmi on tässä kohdassa vain neljä kilometriä leveä, joten linnoitus on strategisesti merkittävällä paikalla. Rakennus on ollut vuosisatojen ajan tärkeimpiä eurooppalaisia renessanssilinnoja. Se lisättiin UNESCOn maailmanperintöluetteloon vuonna 2000.


title: Kronborgin linna

text: Kronborgin linnassa asustaa tarun mukaan tanskalainen sankari Holger Danske. Hän nukkuu linnassa ja herää, kun Tanska joutuu vaaraan, ja pelastaa valtakunnan. Holger Dansken patsas on pystytetty linnan kellariin.


title: Kronborgin linna

text: Linnan historia alkoi 1420-luvulla Eerik Pommerilaisen rakentamasta linnoituksesta. Kuningas vaati veroa laivoilta, jotka halusivat purjehtia läpi Juutinrauman salmen. Vahvistaakseen vaatimuksiaan hän rakensi voimakkaan linnoituksen salmen vartioimiseksi. Silloinen linnoitus käsitti useita rakennuksia, joiden ympärille oli rakennettu muuri.


title: Kronborgin linna

text: Nykyisen nimensä linna sai 1585, kun Fredrik II uudelleenrakennutti paikalle mahtavan renessanssilinnan, jonka ulkonäkö ja koko oli ainutlaatuinen koko Euroopassa.


title: Kronborgin linna

text:
Linna tuhoutui melkein kokonaan vuoden 1629 tulipalossa, joka johtui kahden työläisen huolimattomuudesta. Vain kappeli säästyi vahvojen holviensa ansiosta. Kuningas Kristian IV ponnisteli paljon Kronbogrin restauroimiseksi ja vuonna 1639 linnan ulkoasu oli jälleen vanhassa loistossaan, mutta sisältä rakennus ei ole ikinä saavuttanut entistä asuaan.
Ruotsalaiset Carl Gustaf Wrangelin johdolla valloittivat linnan vuonna 1658, mikä todisti, että Kronborg oli haavoittuvainen. Tämän jälkeen linnaa vahvistettiin merkittävästi. Vuosien 1688 ja 1690 välisenä aikana rakennettiin linnan ympärille kehittynyt puolustuslinja. Pian tämän jälkeen tehtiin vielä uusia vallituksia, minkä jälkeen Kronborgia pidettiin Euroopan vahvimpana linnoituksena.


title: Kronborgin linna

text: Kronborg toimi orjavankilana vuodesta 1739 aina 1800-luvun puoliväliin saakka. Linnaan majoitetut sotilaat olivat samalla vanginvartijoita. Orjat olivat miespuolisia vankeja, jotka oli tuomittu työskentelemään linnan vahvistamiseksi. Vangit oli jaettu kahteen kategoriaan. ”Rehelliset” olivat niitä, jotka oli tuomittu pienistä rikoksista, ja he saivat työskennellä linnan muurien ulkopuolellakin. Pahoinpitelystä, murhasta, tuhopoltosta tai muista vastaavista rikoksista tuomittuja kutsuttiin ”epärehellisiksi”, jotka joutuivat palvelemaan koko rangaistuksen tehden raskasta fyysistä työtä linnan muurien sisäpuolella. Työnteon ulkopuolella kummankin ryhmän jäsenet joutuivat viettämään aikansa kahleissa ja yöpymään kylmissä ja kosteissa vankityrmissä.


title: Kronborgin linna

text: Kronborgin merkitys kuninkaallisena linnana vähentyi ja armeijan joukot saivat yhä suuremman merkityksen. Vuodesta 1785 vuoteen 1922 Kronborg oli kokonaan sotilashallinnon alaisuudessa. Tuona aikana linnassa tehtiin useita kunnostustöitä.


title: Kronborgin linna

text: Kronborg tunnetaan yleisesti myös nimellä "Elsinore", joka on William Shakespearen kuuluisan tragedian "Hamlet" tapahtumapaikka. Näytelmä esitettiin ensimmäistä kertaa Kronborgissa Shakespearen kuoleman 200-vuotisjuhlapäivänä. Näyttelijöinä toimivat linnan varuskunnan sotilaat ja näyttämönä lounaiskulman lennätintorni. Tämän jälkeen Hamlet on esitetty linnan pihalla ja monissa muissa paikoissa useita kertoja.


title: Pitkäniemi

text: Pitkäniemi on Lohjan 3. kaupunginosa, keskustan tuntumassa pohjoiseen. Lohjanjärven rannalla sijaitseva alue muodostuu teollisuusalueesta ja Kiviniemenrannan asuinalueesta.


title: Pitkäniemi

text: Teollisuusalueella toimivat nykyisin Loparexin Lohjan paperitehdas, UPM:n Lohjan Viilutehdas, Finnforestin Kerto-tehdas sekä Fortumin lämpövoimala.


title: Pitkäniemi

text: Pitkäniemen erottaa idässä Hiidensalmesta Kiviniemenkatu ja Lohjan satamarata sekä etelässä Anttilan kaupunginosasta Rantapuisto Immonkadulle saakka.


title: Pitkäniemi

text: Kiviniemenranta on asuinalue Pitkäniemessä. Kyseessä on uusi, vuonna 2005 perustettu asuinalue. Se sijoittuu Pitkäniemen pohjoisosaan, Kiviniemenkadun päähän, noin kilometrin päähän Lohjan keskustasta. Alueen asuntokanta on Lujatalo Oy:n rakentamia pari- ja rivitaloja. Asuntoalue valmistui vuoden 2007 kesällä, jolloin viimeiset asuntokohteet valmistuivat.


title: İskenderun

text: İskenderun (aikaisemmin Aleksandretta, , al-Skanderoon) on kaupunki Turkissa. Kaupunki sijaitsee Iskenderuninlahden itärannalla, Hatayn maakunnassa, Kaakkois-Turkissa. Vuonna 2014 kaupungissa arvioitiin olevan 244 970.


title: İskenderun

text: Aikanaan Aleksanteri Suuren kunniaksi perustettu kaupunki toimi Aleppon satamakaupunkina 1500-luvun jälkeen, jolloin sen kautta kulki mausteita, silkkiä ja muita idän tuotteita Eurooppaan.


title: İskenderun

text: İskenderun sijaitsee Välimeren rannikolla kohdalla, jossa etelän suuntainen rantaviiva kääntyy jyrkästi länteen luoden İskenderuninlahden ja näin suojatun satamapaikan. Kaupunkia ympäröi aina 1920-luvulla tehtyyn kuivattamiseen saakka suot, jotka tekivät esimerkiksi malariasta jatkuvan ongelman.


title: İskenderun

text: İskenderun perustettiin Aleksanteri Suuren kuoleman jälkeen ja kaupunki nimettiin hänen mukaansa monien muiden kaupunkien tapaan. Perustaja oli todennäköisesti Seleukos I Nikator, joka kutsui kaupunkia nimellä Alexandreia kat Isson, joka latinalaistettiin myöhemmin muotoon Alexandria ad Issum. Tuolloinen İskenderun eli Alexandria sijaitsi nimittäin lähellä Issuksen kaupunkia, joka tuolloin oli pieni mutta varakas satamakaupunki. Se tunnettiin ehkäpä satamaansa paremmin Issoksen taistelun tapahtumapaikkana. Issus sijaitsi vastaperustetusta kaupungista pohjoiseen ja sen eteläpuolella sijaitsi foinikialaisten aikanaan perustama Myriandus tai Myriandrus. İskenderunin kasvaessa se syrjäytti molemmat näistä kaupungeista ja ne kuihtuivat lopulta pois. Pian İskenderunikin jäi uuden Orontesjoen varrella olleen Seleucia Pieria -nimisen kaupungin varjoon. İskenderun säilyi pienenä kaupunkina Rooman ja sittemmin Bysnatin valtakunnan alaisuudessa. Vuonna 451 jaa. kaupunki lähetti edustajan Khalkedonin kirkolliskokoukseen.


title: İskenderun

text: Muslimien tultua valtaan kaupunki oli pienentynyt lähes merkityksettömäksi. 1300-luvun alussa elänyt maantieteilijä Abu al-Fida kirjoitti kaupungista mainiten, että se oli jälleenrakennettu kalifi Al-Wathiqin valtakaudella, mutta hänen omana aikanaan sen paikalla ollut enää edes kylää. Osmanien valtakunta valloitti Syyrian vuonna 1517 ja tämän jälkeen Aleppon kaupungista kasvoi suuri kaupan keskus. Tuolloin alueen tärkein satama oli Tripoli, mutta sen sijaintia pidettiin turvattomana. Myös kulku Alepposta Tripoliin kesti vähintään kahdeksan päivää. Aleppo tarvitsi näin lähempänä kaupunkia sijaitsevan sataman. İskenderun rakennettiin lopulta eurooppalaisten kauppiaiden tarpeiden takia ja he tunsivat sittemmin kaupungin nimellä Scanderoon. Paikalle rakennettiin tulliasema vuonna 1593 ja siitä tuli Aleppon virallinen satama vuonna 1612. Kaupungin kautta vietiin Eurooppaan etenkin silkkiä. Kaupankäynnistä huolimatta sen kasvua hidasti epäterveelliset olosuhteet kaupunkia ympäröivien soiden takia, sekä kurdi-, arabi- ja turkkilaispaimentolaisten ryöstöretket.


title: İskenderun

text: Aleppon merkitys kaupan keskuksena laski 1700-luvun puolivälin jälkeen, mikä vaikutti myös İskenderunin kaupankäynnin vähenemiseen. Kauppa elpyi 1800-luvulla Krimin sodan ja puuvillan kasvaneen viennin takia. Suot estivät edelleen itse kaupungin kasvua ja paikkaa kuvailtiin "Syyrian parhaaksi satamaksi", sen kaupungin tai sataman kehittämiseen ei sijoitettu juurikaan työtä tai rahaa. Kaupungin kehittäminen jäi lähes yksinomaan ulkomaalaisten kauppiaiden sijoitusten varaan. Kaupungissa oli vuonna 1859 vain noin 1 000 asukasta ja vuosisadan vaihteessa noin 7 000. Ensimmäinen maailmansota kasvatti kaupungin strategista merkitystä. Sen valtausta ehdotettiin, mutta britit toteuttivat tämän suunnitelman sijaan Gallipolin maihinnousun. Ensimmäisen maailmansodan jälkeen Osmanien valtakunta hajosi ja Franklin-Bouillonin sopimuksella İskenderunista tuli osa Ranskan hallitsemaa Syyriaa. Kaupungista ja sitä ympäröivästä alueesta tuli turkkilaisten autonominen alue. Sinne myös muutti suuri joukko armenialaisia, jotka seurasivat muualta Anatoliasta vetäytyviä ranskalaisia. Ranskalaiset rakensivat kaupunkiin sähköverkon - ja mikä vielä tärkeämpää -, he kuivattivat sitä ympäröivät suot, mikä vähensi malariaa.


title: İskenderun

text: Syyskuussa 1936 Ranska ja Syyrian kansallismieliset solmivat sopimuksen, joka teki Syyriasta kansainliiton jäsenen. Mainintaa turkkilaisten autonomisesta alueesta ei sopimuksessa ollut ja tästä suivaantuneet turkkilaiset saivat neuvottelujen jälkeen liitettyä oman alueensa Osmanien valtakunnasta itsenäistyneeseen Turkin tasavaltaan vuonna 1938. Turkki päätyi rakentamaan toisen maailmansodan jälkeen kaupunkiin viimein nykyaikaisen sataman. Myöhemmin kaupunkia ympäröivälle tehdasalueella on rakennettu omia erikoistuneita satamiaan. Nykyisin kaupunki on eteläisin İskenderuninlahtea ympäröivästä Mersinin kaupunkiin asti ulottuvasta satamien ketjusta.


title: Tynninharju

text: Tynninharju on kaupallinen keskittymä Lohjalla, keskustasta kolme kilometriä lounaaseen. Tynninharju tunnetaan jopa Lohjan keskustan haastavana kaupallisena keskuksena. Alue sijaitsee kolmen kaupunginosan, Ojamon, Ojamonkankaan sekä Maksjoen yhtymäkohdassa.


title: Tynninharju

text: Tynninharjulla on useita päivittäistavarakauppoja, kodinkone- ja huonekaluliikkeitä sekä auto- ja rengasliikkeitä. Myös Lohjan paloasema sijaitsee Tynninharjulla, ja aivan Tynninharjun kupeessa sijaitsevat myös HUS:n Lohjan sairaala sekä Tynninharjun terveyskeskus.


title: Pyrroli

text: Pyrroli on viisiatominen heterosyklinen aromaattinen amiini, jonka molekyylikaava on CHN.


title: Pyrroli

text: Pyrrolimolekyylin typpi on sp-hybridisoitunut ja sen vapaa elektronipari on p-orbitaalilla, jolloin sen rengas sisältää kuusi p-elektronia aivan kuten bentseeni. Koska pyrrolin typpiatomin ("N") vapaa elektronipari on osa aromaattista rengasta, sen protonoituminen on hyvin epätodennäköistä. Pyrroli on erittäin heikko emäs (pKa = -4).


title: Pyrroli

text: Kasvien lehtivihreä ja punaisten verisolujen punainen väri ovat peräisin pyrrolirakenteisista porfyriiniyhdisteistä. Esimerkiksi hemoglobiinin hemi.


title: Pyrroli

text: Pyrrolia valmistetaan synteettisesti furaanin ja ammoniakin välisellä reaktiolla. Katalyyttinä käytetään piidioksidia tai alumiinioksidia. Muita vaihtoehtoja ovat ammoniummukaatin eli limahapon ammoniumsuolan kuumennus, meripihkaimidin pelkistys sinkillä ja butyynidiolin reaktio ammoniakin kanssa alumiinioksidin tai toriumdioksidin katalysoimana. Pyrrolia käytetään muun muassa sähköjohtavien polypyrrolipolymeerien valmistukseen.


title: Luettelo death metal -yhtyeistä

text: Tämä on aakkosellinen luettelo death metal -yhtyeistä.


title: Kallaveden reitti

text: Kallaveden reitti on Vuoksen vesistön vesireitistö Pohjois-Savossa, Etelä-Savossa ja Pohjois-Karjalassa. Sen pääjärvi on Kallavesi, johon vetensä suoraan laskee kaksi vesireittiä Iisalmen reitti ja Nilsiän reitti. Kolmas vesireitti, Juojärven reitti, laskee puolestaan samassa pinnan tasossa olevaan Varisveteen Iso-Kallan itäisimmässä osassa. Kallaveden reitin vedet purkautuvat etelään Saimaan pinnan tasolle Leppävirran reittiä ja Heinäveden reittiä myöten Soisalon saaren länsi- ja itäpuolelta.


title: Kallaveden reitti

text: Reittiä käytetään vilkkaasti monenlaiseen vesiliikenteeseen. Saimaalta Kuopioon ja Siilinjärvelle kulkee Leppävirran reittiä pitkin 4,35 metrin syväväylä, jota käytetään kaupallisessa rahtiliikenteessä kaivosteollisuuden ja puunjalostusteollisuuden raaka-aineiden ja myös valmiiden tuotteiden kuljetukseen. Vuonna 2006 alkoi myös vuosien tauon jälkeen säännöllinen matkustajaliikenne tätä Soisalon läntistä reittiä pitkin Kuopion, Savonlinnan ja Lappeenrannan välillä.


title: Kallaveden reitti

text: Soisalon saaren itäpuolista reittiä, Heinäveden reittiä, käytetään lähinnä matkailullisessa tarkoituksessa pienveneliikenteessä ja Saimaan perinteisten matkustajalaivojen väylänä. Pohjoisen suunnan reitit (Iisalmi, Nilsiä ja Juojärvi) ovat myös pääosin matkailun ja vapaa-ajan liikenteen käytössä, joskin puunuittoa tapahtuu jossakin määrin Iisalmen ja Nilsiän reittien eteläisimmissä osissa.


title: Kallaveden reitti

text: Kallaveden reitillä sijaitsee kymmenen sähkövesivoimalaitosta, jotka omistavat Pohjois-Karjalan Sähkö Oy, Stora-Enso Oyj ja Savon Voima Oyj.


title: Kallaveden reitti

text: Nilsiän reitti on Kallaveden reitin latvavesistöreitti.


title: Pyridiini

text: Pyridiini (CHN) on aromaattinen heterosyklinen  amiini, jossa typpi ja viisi hiiliatomia ovat muodostaneet aromaattisen bentseeniä muistuttavan rakenteen. Pyridiini on korkean viskositeetin omaava nestemäinen aine, jolla tunnusomainen, voimakas epämiellyttävä tuoksu. Pyridiinirengas on yleinen monissa luonnonyhdisteissä; se esiintyy esimerkiksi nikotiinimolekyylissä, joka on tupakkakasveissa esiintyvä alkaloidi. Pyridiinistä käytetään myös nimiä "atsabentseeni" ja "atsiini".


title: Pyridiini

text: Pyridiini on huomattavasti heikompi emäs kuin alifaattiset amiinit johtuen typpiatomin sp²-hybridisaatiosta. Pyridiinimolekyylin typpiatomilla on kuitenkin yksi delokalisoitumaton vapaa elektronipari, joten se voi toimia emäksenä. Sen konjugaattihapon pKa on 5,30. Pyridiin protonoituu happojen kanssa muodostaen pyridinium-kationin.


title: Pyridiini

text: Pyridiiniä käytetään yleisesti heikkona emäksenä ja samalla liuottimena orgaanisessa kemiassa. Käyttämällä pyridiiniä liuottimena voidaan neutraloida reaktiossa syntyvät hapot, jolloin reaktion olosuhteet pysyvät suhteellisen mietoina ja hapottomina. Pyridiini liukenee veteen ja orgaanisiin liuottimiin.


title: Brasilian avaruusjärjestö

text: Agência Espacial Brasileira on vuonna 1994 perustettu Brasilian avaruusjärjestö, joka on Brasilian tiede- ja teknologiaministeriön alainen.


title: Brasilian avaruusjärjestö

text: Sitä johtaa Sergio Gaudenzi. Vuonna 2009 järjestön pääjohtaja (president) on Carlos Ganem.


title: Brasilian avaruusjärjestö

text: Vuonna 2009 sen budjetti on 294 miljoonaa dollaria.


title: Brasilian avaruusjärjestö

text: INPE (Instituto Nacional de Pesquisas Espaciais) on Brasilian avaruustutkimusinstituutti, joka perustettiin jo vuonna 1961. Tämä teko osoitti jo silloin Brasilian pyrkimystä pystyä suorituksiin, joihin länsimaat ovat onnistuneet. Tämä organisaatio ja asevoimien avaruustutkimusryhmät toimivat käytännössä Brasilian avaruusjärjestönä vuoteen 1994 asti. Vuonna 1994 avaruustoiminnan johto siirtyi asevoimilta siviilitoiminnaksi.


title: Brasilian avaruusjärjestö

text: Avaruustoiminta alkoi Brasiliassa ionosfäärin mittauksilla kuten muissakin avaruusmaissa, koska ionosfääriä voi tutkia edullisesti palloilla ja pienillä raketeilla.


title: Brasilian avaruusjärjestö

text: Avaruustoimintaansa Brasilia pyrki kehittämään Yhdysvaltain kanssa, mutta Yhdysvaltain teknologian vientikiellot tekivät yhteistyön Brasilialle liian kalliiksi ja hitaaksi. Se onkin kehittänyt kylmän sodan loppumisen jälkeen avaruusteknologiaansa Kiinan, Israelin, Ukrainan ja Argentiinan kanssa.


title: Brasilian avaruusjärjestö

text: 9. helmikuuta 1993 laukaistiin brasilialainen SCD-1-satelliitti yhdysvaltalaisella Pegasus-kantoraketilla avaruuteen. Satelliitti lienee vain osin brasilialainen.


title: Brasilian avaruusjärjestö

text:
Brasilia on kehittänyt kaukokartoitussatelliitteja Kiinan kansantasavallan kanssa. Niillä on yhteinen CBERS- kaukokartoitussatelliittien sarja, jonka uusimpien versioiden CBERS-3:n ja CBERS-4:n värähtelytestaus tehdään Brasiliassa. Tämä on merkittävä askel kohti Brasilian täysin omaa satelliittia. Brasilia pyrkii valvomaan Amazonasin metsien tilaa näillä satelliiteilla. Se myös - toisin kuin länsimaat - jakaa kuva-aineistoa ilmaiseksi Etelä-Amerikan ja Afrikan maille. Vuoden 2010 alussa Brasilia ja Kiina ilmoittivat lykkäävänsä CBERS-3-satelliitin laukaisun vuodelta 2010 vuoden 2011 puoliväliin. CBERS-satelliittien yli miljoonaa kuvaa on ilmaiseksi Internetin kautta kaikkien käytettävissä.
Brasilia on osallistunut ISS-avaruusaseman toteutukseen ja rahoitukseen vuodesta 1997.


title: Brasilian avaruusjärjestö

text: 30. maaliskuuta 2006 brasilialainen avaruuslentäjä Marcos Pontes lensi Sojuz-avaruusaluksella ISS-avaruusasemalle Retkikunta 12:n miehistöön kuuluvana palaten maahan 8. huhtikuuta 2006.


title: Brasilian avaruusjärjestö

text: Brasilian avaruusjärjestö rakensi 1990-luvulla Alcântaran avaruuskeskuksen. Se käytti joko venäläisiä tai ukrainalaisia insinöörejä apunaan kehittäessään kansallista VLS-1-kantorakettia. 22. elokuuta 2003 siellä räjähti tuon kantoraketin prototyyppi, jossa onnettomuudessa kuoli peräti 21 ihmistä. 23. lokakuuta 2004 VSB-30-luotainraketin laukaisu onnistui ja tätä on seurannut useita onnistuneita luotauslentoja. Brasilia aikoo laajentaa avaruuskeskustaan siten, että sinne tulisi kaikkiaan 12 laukaisutornia. Kyse on joko koelaukaisutoiminnasta tai sisältää myös luotainrakettien laukaisutornit, muussa tapauksessa keskus vaikuttaa ylimitoitetulta. Tämä ei juurikaan poikkea muiden ensimmäisten rakettien kehittäjien kokemuksista ja osoittaa, että liian suuria riskejä on otettu. Vuoden 2010 alussa Brasilian avaruusjärjestö ilmoitti kehittävänsä oman kantoraketin vuoteen 2014 mennessä, ilmeisesti ostaen teknologiaa Venäjältä.


title: Brasilian avaruusjärjestö

text: Brasilia laukaisi kotimaisen VSB-3 kantorakettinsa 12.12.2010 ballistiselle lennolle avaruuteen, lakikorkeus on yli 290 km.


title: Brasilian avaruusjärjestö

text: Yhteistyö Kiinan kansantasavallan kanssa kaukokartoitussatelliiteissa on Brasilian avaruustoiminnan pääsuuntia, mutta se on hankkinut rakettitekniikkaa Venäjältä tai Ukrainasta ja osallistuu ISS-avaruusaseman toteutukseen.


title: Brasilian avaruusjärjestö

text: Brasilian avaruusjärjestö solmi lokakuun alussa 2009 4-vuotisen yhteistyösopimuksen Belgian (Belgian Space Center of Liege) kanssa.


title: Pandora (täsmennyssivu)

text: Pandora tarkoittaa seuraavia:


title: Paionia

text: Paionia (, ) oli antiikin aikainen alue Makedonian valtakunnan pohjoispuolella. Alueen tarkkoja rajoja ei tiedetä, mutta se on sijainnut pääosin nykyisen Makedonian tasavallan sekä Kreikan Makedonian pohjoisosan alueella. Antiikin historioitsijat pitivät paionialaisia sekä traakialaisina että illyrialaisina. Agrianit ("agrianes") olivat yksi paionialaisten heimoista. Muita paionialaisia heimoja olivat siropaionialaiset, prasialaiset ja odomantialaiset.


title: Paionia

text: Paionialaisia hallitsivat aluksi kuninkaat. Makedonian kuningas Filippos II kukisti paionialaiset 300-luvulla eaa. ja liitti Paionian Makedonian alaisuuteen. Paionialaiset saivat pitää vanhan hallintotapansa. Aleksanteri Suuren aikaan agrianeja hallitsi kuningas Langaros, joka lähetti Aleksanterin avuksi joukon kevytaseisia sotilaita, jotka olivat erityisen taitavia vuoristoisessa maastossa käytävässä sodankäynnissä.


title: John Locke (Lost)

text: John Locke on yksi yhdysvaltalaisen televisiosarjan "Lost" päähenkilöistä. Hän on ollut osana lähes kaikkia sarjan keskeisimpiä juonenkäänteitä. Hänet on nimetty filosofi John Locken mukaan. Locke on tunnettu arvoituksellisesta olemuksestaan. Locken näyttelijä Terry O’Quinn voitti Emmy-palkinnon parhaasta miessivuosasta sarjassa vuonna 2007.